Μήπως είναι μισογύνης; Μήπως απλά να προσπεράσεις; - Tlife.gr\nΜήπως είναι μισογύνης; Μήπως απλά να προσπεράσεις;\nΔουλεύεις, έχεις ήδη καταφέρει πολλά πράγματα στον επαγγελματικό τομέα, ζεις μόνη, είσαι οικονομικά ανεξάρτητη, έχεις το αυτοκίνητό σου, τη ζωή σου και ξαφνικά συναντάς έναν τύπο που βρωμάει ναφθαλίνη. Τα λεγόμενά του, περί ανωτερότητας των αντρών σε κάνουν έξαλλη και η συζήτηση μαζί του σε προκαλεί να τον ξεμαλλιάσεις...\n“Ο μισογυνισμός είναι ένα φαινόμενο που παρατηρείται από αρχαιοτάτων χρόνων. Βέβαια τότε εξέφραζε το 'πνεύμα της εποχής'” σημειώνει η ψυχολόγος Εύη Βασιλείου. Σήμερα τι ακριβώς εκφράζει πέρα από τα απωθημένα και τους κομπλεξισμούς ενός προβληματικού ανθρώπου;\nΟι γυναίκες είναι κατώτερες!\n“Ο μισογυνισμός είναι ένα είδος σεξισμού. Για να μιλήσουμε λοιπόν για το μισογυνισμό πρέπει να έχουμε εικόνα του σεξισμού. Σεξισμός θεωρείταιι κοινώς η διάκριση εναντίον ανθρώπων βασισμένη στο φύλο τους ή τον σεξουαλικό τους προσανατολισμό. Μπορεί να αναφέρεται σε τρεις λεπτά διαφοροποιημένες συμπεριφορές:\n-Την πεποίθηση πως το ένα φύλο είναι ανώτερο του άλλου\n-Την πεποίθηση πως οι άντρες και οι γυναίκες είναι πολύ διαφορετικοί και ότι αυτό πρέπει να αντανακλάται έντονα στην κοινωνία, τη γλώσσα, τα σεξουαλικά δικαιώματα και το νόμο.\n-Μπορεί επίσης να αναφέρεται απλά στο μίσος απέναντι στις γυναίκες (μισογυνισμός) ή λιγότερο κοινά, μίσος απέναντι στους άντρες (μισανδρισμός)”.\n“Υπάρχουν αυτοί που μισούν όλες τις γυναίκες απλώς και μόνο επειδή ανήκουν στο γυναικείο φύλο, αυτοί που είναι απλώς προκατειλημμένοι με όλες τις γυναίκες, αλλά και αυτοί που μισούν κάποιες που δεν ανήκουν σε μια ορισμένη “αποδεκτή” κατηγορία” καταλήγει η ψυχολόγος.\nΠαρωχημένο, κουραστικό, εκνευριστικό... κι όμως υπάρχει!\n“Είναι γνωστό ότι υπάρχουν άνδρες τριγύρω που χαρακτηρίζονται ως “μισογύνηδες” όμως το να κριτικάρει κανείς τη γυναικεία συμπεριφορά δεν είναι το ίδιο με το να μισεί τις γυναίκες. Υπάρχει σημαντική διάκριση μεταξύ των δύο όρων” διευκρινίζει η ψυχολόγος Εύη Βασιλείου.\nΠώς να τον καταλάβεις...\nΑπό ένα υπόκωφο γέλιο όταν μιλάει μια γυναίκα, από το κριτικό ύφος που έχει, από τα λεγόμενά του, από τη συμπεριφορά του.\n“Μια μικρή διευκρίνιση εδώ... “Όλοι οι άντρες είναι ίδιοι, όλες οι γυναίκες είναι ίδιες” δεν σημαίνει ότι είναι μίσανδρος ή μισογύνης. Να μην ξεχνάμε να διαχωρίζουμε τις κοινωνικές νόρμες, οι οποίες δεν χαρακτηρίζουν επί της ουσίας μια κατάσταση. Εάν για παράδειγμα εκφραστώ με αυτόν τον τρόπο, δεν σημαίνει ότι μισώ τους άνδρες. Την ίδια στιγμή μπορεί να τους λατρεύω και απλά να είμαι απογοητευμένη”.\n“Συνήθως υπάρχουν πολλοί λόγοι που ένας άνθρωπος φτάνει στο σημείο του “μίσους”, χωρίς όμως αυτό να σηματοδοτεί απαραίτητα και την έναρξη του μισογυνισμού” συνεχίζει η ψυχολόγος.\n“Μια τραυματική παιδική καταγραφή με μια γυναίκα στο επίκεντρο, μια ερωτική απογοήτευση όπως και πολλά άλλα θα μπορούσαν να είναι λόγοι για κάποιον να δικαιολογήσει μια τέτοια συμπεριφορά. Όμως τι λέτε; Θα θέλατε να το περιορίσουμε τόσο; Οι άνθρωποι είμαστε πολύπλοκοι και υπάρχουν τόσοι λόγοι για μια κατάσταση, όσοι και οι άνθρωποι σε αυτή τη Γη”.\n“Δεν μπορεί κάποιος να αναγνωρίσει έναν μισογύνη μέσα στο πλήθος των ανθρώπων. Πλέον όλοι οι άνθρωποι έχουν μάθει να “κρύβονται” και να “κρύβουν” καλά τις αδυναμίες τους. Ενδεχομένως όλοι και όλες να κρύβουμε σε συγκεκριμένες περιόδους της ζωής μας έναν μισογύνη, μια μίσανδρο... Η ικανότητά μας όμως να ξεπερνάμε τις καταστάσεις και όχι να μας ξεπερνούν οι ίδιες είναι το χαρακτηριστικό γνώρισμα μιας υγιούς συμπεριφοράς” εξηγεί η ψυχολόγος.\nΌπως καταλαβαίνεις λοιπόν δεν έχει καμία σημασία τι φταίει και ο άνθρωπος αυτός σε αντιμετωπίζει με μίσος. Δεν σε γνωρίζει, δεν σε ξέρει, δεν ξέρει τι άνθρωπος είσαι, αλλά είναι εχθρικός απλά και μόνο επειδή είσαι γυναίκα.\nΤι κάνεις λοιπόν; Τον αγνοείς. “Εάν λοιπόν, ποτέ, συναντηθείτε με ένα τέτοιο άτομο και γίνεται στόχος κακόβουλων σχολίων, βλεμμάτων με καχυποψία, απλά προσπεράστε και χαμογελάστε με κατανόηση διότι μια διαφορετική συμπεριφορά τροφοδοτεί θετικά αυτά τα σχόλια και αυτή τη συγκεκριμένη αντίδραση απέναντι στο γυναικείο φύλο”.\nΗ ψυχολόγος είναι σαφής. Δεν αφήνεις περιθώρια. Ούτε φυσικά παλεύεις να του αλλάξεις γνώμη. Το μόνο που θα καταφέρεις είναι να έρθεις αντιμέτωπη με το μίσος του. Άσε λοιπόν τον άνθρωπο με τα προβλήματά του και απομακρύνσου. Γιατί να χαλαστείς;


Είναι νόμιμη η αίτηση εξαίρεσης των πρώην Υπουργών Πολάκη και Τζανακόπουλου; - ΤΑ ΝΕΑ\ntanea.gr > Απόψεις > Είναι νόμιμη η αίτηση εξαίρεσης των πρώην Υπουργών Πολάκη και Τζανακόπουλου;\nΕίναι νόμιμη η αίτηση εξαίρεσης των πρώην Υπουργών Πολάκη και Τζανακόπουλου;\nΑσχετα από τις κομματικές αντιπαλότητες- είναι απαραίτητο να κατανοήσουμε ένα απλό πράγμα : Το ίδιο πρόσωπο δεν μπορεί ταυτόχρονα να είναι και Εισαγγελέας και μάρτυρας!\n2 Νοεμβρίου 2019 | 09:06\nΟ φιλόσοφος Τζώρτζ Στάινερτ είχε καταλήξει παλαιότερα σε ένα θλιβερό και πεσιμιστικό συμπέρασμα. Ποιο;\nΤο ότι δηλαδή η κουλτούρα και η μόρφωση δεν είχαν αποτρέψει πολλές φορές τους ανθρώπους από το να κάνουν τις πιο ντροπιαστικές επιλογές («Steinert, Στον πύργο του Κυανοπώγωνα»).\nΓιατί το λέω αυτό; Γιατί μόλις υποβλήθηκε στη Βουλή για την υπόθεση Novartis η αίτηση εξαίρεσης των πρώην Υπουργών Πολάκη και Τζανακόπουλου , (ώστε να μη αποτελούν μέλη της σχετικής επιτροπής η οποία θα διενεργήσει την προκαταρκτική εξέταση), ακούστηκε από κάποιους Βουλευτές το χειρότερο υβρεολόγιο !\nΚαι δεν έχει καμία σημασία –ειλικρινά-σε ποιο κόμμα ανήκουν αυτοί οι Βουλευτές .\nΩστόσο, είναι πραγματικά ντροπή το ότι μορφωμένοι κοινοβουλευτικοί άνδρες πέφτουν σε ένα τόσο χαμηλό επίπεδο, ενώ θα έπρεπε να αποτελούν τα «αξιακά πρότυπα» του απλού κόσμου που τους ψηφίζει!\nΕπί της ουσίας τώρα . Είναι δικονομικά νομιμοποιημένη η αίτηση εξαίρεσης των πρώην Υπουργών; Σε αυτό το επίπεδο- με θεσμική σοβαρότητα και ψυχραιμία- είναι απαραίτητο να λάβουμε υπόψη μας τα ακόλουθα πράγματα:\n1) Μάρτυρας και εισαγγελέας. Ο Έλληνας νομοθέτης δεν θέλει το ίδιο πρόσωπο να ασκεί και εισαγγελικές εξουσίες και ταυτόχρονα να κατέχει και την ιδιότητα του μάρτυρα .\nΗ διάταξη του άρθρου 14 του Κώδικα Ποινικής δικονομίας είναι σαφής από αυτή την άποψη και αποκλείει – με ποινή απόλυτης ακυρότητας- από την άσκηση των εισαγγελικών καθηκόντων όλα εκείνα τα πρόσωπα τα οποία είχαν εξεταστεί ως μάρτυρες. Επίσης το άρθρο 210 του Κώδικα Ποινικής Δικονομίας κινείται στην ίδια δογματική κατεύθυνσή («Δαλακούρας, Ο νέος ΚΠΔ»).\n2) Γιατί κάνει αυτή την επιλογή ο Έλληνας Νομοθέτης; Γιατί είναι προφανές ότι δεν θα είναι αντικειμενικός και αμερόληπτος ο εισαγγελικός εκείνος λειτουργός, ο οποίος θα έχει ήδη καταθέσει ως μάρτυρας ( και κατά συνέπεια θα έχει ήδη «προδιαμορφώσει» πολύ πρώιμα τη γνώμη του για την επίμαχη υπόθεση)!\nΗ ρύθμιση τούτη αντανακλά ευθέως και τη νομολογία η οποία έχει διαμορφωθεί από το Ευρωπαϊκό Δικαστήριο των Δικαιωμάτων του Ανθρώπου (ΕΔΔΑ Piersack κατά Βελγίου Series A, Νο 53).\n3)Όλες οι παραπάνω διατάξεις εφαρμόζονται ανάλογα και στη διαδικασία εκείνη η οποία έχει ήδη ενεργοποιηθεί με τη συγκρότηση της σχετικής επιτροπής για τη διενέργεια της προκαταρκτικής εξέτασης στην υπόθεση Novartis.\nΓιατί ; Γιατί η επιτροπή τούτη έχει όλες τις αρμοδιότητες τις οποίες έχει και ο «κανονικός» Εισαγγελέας Πλημ/κων, όταν εποπτεύει μιας προκαταρκτικής εξέτασης (λαμβανομένου όμως υπόψη ότι πρόκειται για μια κοινοβουλευτική διαδικασία).\n4) Μετα τις ανωτέρω διευκρινίσεις ανακύπτει πλέον ένα κρίσιμο ερώτημα: Υπάρχουν πραγματικά γεγονότα τα οποία αποκαλύπτουν ή οριοθετούν την προγενέστερη «ουσιαστική ανάμειξη» των πρώην Υπουργών Πολάκη και Τζανακόπουλου κατά τη δικαστική διερεύνηση της εκρηκτικής υπόθεσης Novartis;\nΏστε να νομιμοποιείται η κλήση τους με την ιδιότητα του μάρτυρα ( και να αποκλείεται η συμμετοχή τους ως «εισαγγελικών λειτουργών» στη σχετική επιτροπή η οποία θα διενεργήσει την προκαταρκτική εξέταση);\nΤα κόμματα της ΝΔ και του ΚΙΝΑΛ λένε ναι! Και επικαλούνται τη περσινή δήλωση του Παύλου Πολάκη, ότι γνώριζε ποιοι ήταν οι «προστατευόμενοι μάρτυρες» ( όταν κανείς άλλος δεν γνώριζε).\nΚαι το γεγονός ότι ο Δημήτρης Τζανακόπουλος είχε επισκεφθεί την προγενέστερη Εισαγγελέα του ΑΠ σε ένα «ύποπτο» χρονικό σημείο. Δηλαδή λίγο πριν αποσταλεί η δικογραφία της Novartis στη Βουλή!\n5) Και τέλος: Ποιος θα αξιολογήσει τα ανωτέρω παραγματικά γεγονότα και ποιος θα αποφασίσει για τη βασιμότητα της αίτησης εξαίρεσης; Κάποιοι λένε κανείς, γιατί δεν έχει ακόμη συγκροτηθεί το Δικαστικό Συμβούλιο το οποίο προβλέπεται από το άρθρο 8 του αρχικού νόμου 3126/2003 για την ποινική ευθύνη των Υπουργών.\nΚατά τη γνώμη μου το μόνο όργανο το οποίο μπορεί να αποφασίσει είναι η ίδια η Επιτροπή για τη διενέργεια της προκαταρκτικής εξέτασης! Και ορθά υιοθετήθηκε η προκείμενη προσέγγιση.\nΓιατί; Γιατί έχουμε να κάνουμε με μια κοινοβουλευτική διαδικασία , η οποία δεν διαθέτει πάντως όλα τα ποιοτικά χαρακτηριστικά μιας ακραιφνούς ποινικής διαδικασίας ( ώστε να εφαρμόζεται ευθέως το άρθρο 20 του Κώδικα της Ποινικής Δικονομίας) .\nΕπιπλέον, εάν περίμενε κανείς να συγκροτηθεί το ανωτέρω Δικαστικό Συμβούλιο, τότε τα πάντα θα είχαν παραλύσει κατά τη διάρκεια της διεξαγόμενης προκαταρκτικής εξέτασης, αφού κανένα όργανο δεν θα μπορούσε να αποφασίσει για ενδεχόμενες ακυρότητες οι οποίες θα μπορούσαν να προβληθούν κατά το στάδιο τούτο ή για άλλα δυσχερή δικονομικά ζητήματα!\nΤο συμπέρασμα; Από όλα τα ανωτέρω – και άσχετα από τις κομματικές αντιπαλότητες- είναι απαραίτητο να κατανοήσουμε ένα απλό πράγμα : Το ίδιο πρόσωπο δεν μπορεί ταυτόχρονα να είναι και Εισαγγελέας και μάρτυρας!\nΚαλφέλης Γρηγόρης – Καθηγητής της Νομικής Σχολής του Α.Π.Θ.\nΚαλφέλης Γρηγόρης 2 Νοεμβρίου 2019 | 09:06\nΣχετικά άρθρα Ο Τασούλας ζήτησε από τον Τσίπρα να ορίσει αντικαταστάτες για Πολάκη – Τζανακόπουλο


ΟΛΥΜΠΙΑΚΟΣ - ΠΑΝΙΩΝΙΟΣ 90-65 (2-0) ~ EΡΥΘΡΟΛΕΥΚΑ ΝΕΑ\nΤο τελικό 90-65 με το οποίο ο Ολυμπιακός νίκησε τον Πανιώνιο στο ΣΕΦ και έκανε το 2-0 στην ημιτελική σειρά των πλέι οφ της Α1 μπάσκετ των ανδρών, αποδεικνύει ότι οι γηπεδούχοι δεν βρήκαν ιδιαίτερη αντίσταση. Ωστόσο, ακόμα και έτσι απέδειξαν ότι όσοι πλησιάζει το Final 4 τόσο «φουλάρουν» τις μηχανές. Σημαντικά τα σημερινά οφέλη για τους «ερυθρόλευκους», όπως είναι οι 21 πόντοι του Σπανούλη, η ετοιμότητα του Άντιτς και η… άνοδος του Γκετσεβίτσιους.\nΟι «κυανέρυθροι» όπως και στο πρώτο ματς, είχαν διάθεση να παίξουν μπάσκετ αλλά δεν μπόρεσαν σε κανένα σημείο να γίνουν ανταγωνιστικοί σε ότι αφορά την διεκδίκηση της νίκης. Το τρίτο παιχνίδι των δύο ομάδων θα γίνει το Σάββατο στην Νέα Σμύρνη, παρουσία τελικά και των φιλάθλων του Πανιωνίου.\nΤο ξεκίνημα του Ολυμπιακού ήταν εκρηκτικό. Τρέχοντας στον αιφνιδιασμό και παίζοντας πολύ καλή άμυνα, «εγκλώβισε» τον Πανιώνιο και με την συμπλήρωση 6.30΄αγώνα είχε φτάσει στο εντυπωσιακό 19-0, δείχνοντας την διάθεσή του να «τελειώσει» από νωρίς την κατάσταση. Οι «ερυθρόλευκοι» ήθελαν να δουλέψουν με ένταση εν όψει Final 4 και αυτό δεν άφηνε κανένα περιθώριο στην ομάδα του Μπαρτζώκα να αντιδράσει. Το 27-6 με το οποίο έκλεισε η πρώτη περίοδος απέδιδε την εικόνα που επικρατούσε στο παρκέ.\nΣτην αρχή του δευτέρου δεκαλέπτου, με αρκετές αλλαγές σε πρόσωπα, ο Ολυμπιακός δεν είχε τον ίδιο ρυθμό και τις ίδιες καλές επιλογές. Ο Πανιώνιος το εκμεταλλεύτηκε και με αρκετές βολές από φάουλ, μείωσε την διαφορά. Αλλά ως εκεί… Οι παίκτες του Ίβκοβιτς, ανέβασαν ξανά την απόδοσή τους και παίζοντας αρκετά κοντά στο καλάθι, δεν άφησαν την διαφορά να πέσει κάτω από τους 20 πόντους.\nΜε τον Σπανούλη και τον Άντιτς να οδηγούν στο σκοράρισμα με τον Κέσελ να είναι επίσης πολύ καλός, ο Ολυμπιακός έφτασε στο ημίχρονο στο 49-30.\nΣτο τρίτο δεκάλεπτο, ο Ολυμπιακός είχε σαφώς… χαλαρώσει την άμυνα του, τουλάχιστον στα πρώτα λεπτά. Ο Πανιώνιος με καλό περιφερειακό παιχνίδι, βρήκε πόντους και έδωσε στον ματς διαφορετική μορφή, χωρίς βέβαια να φτάσει σε σημείο να απειλήσει. Το παιχνίδι άνοιξε, οι γηπεδούχοι βρήκαν ευκαιρία να τρέξουν και έφτασαν γρήγορα στο 64-37, στα μέσα της περιόδου. Ο Ίβκοβιτς άλλαξε πολλές φορές πρόσωπα στην ομάδα του και έδειξε ξεκάθαρα ότι αντιμετώπιζε το ματς ως πρόβα εν όψει Μπαρτσελόνα.\nΧρόνο συμμετοχής πήρε και ο Παναγιώτης Βασιλόπουλος. Το τρίτο δεκάλεπτο έκλεισε με σκορ 73-48 και έτσι όπως αναμενόταν, η τελευταία περίοδος είχε εντελώς διαδικαστικό χαρακτήρα. Ελεύθερο μπάσκετ με πολλούς παίκτες να παίρνουν χρόνο συμμετοχής… Αυτά σκιαγραφούν την 4η περίοδο. Το τελικό 90-65 έδωσε την νίκη στον Ολυμπιακό που έκανε το 2-0 στην σειρά.\nΟλυμπιακός (Ίβκοβιτς):Χάινς 9, Λο 3, Άντις 8, Σπανούλης 21, Βασιλόπουλος 4, Ντόρσεϊ 4, Κέσελ 8, Γκετσεβίτσιους 10, Γλυνιαδάκης 7, Πρίντεζης 7, Μάντζαρης 3, Σλούκας 6\nΠανιώνιος (Μπαρτζώκας): Ξανθόπουλος 3, Κιζ 13, Αθανασούλας 4, Ντίμπλερ 10, Μπατής, Καββαδάς 1, Ιωάννου 7, Σαρικόπουλος 8, Νάτζφεϊ 13, Παραγυιός 3, Μπάρλος 3


Η τελευταία ευκαιρία του Μουρίνιο; | SDNA\nΟ Ζοζέ Μουρίνιο είναι και πάλι εδώ. Θα είναι η Τότεναμ η τελευταία ευκαιρία του για να (απο)δείξει ότι δεν... τελείωσε;\nΉταν 06:29 ώρα Αγγλίας. Και παρά το... ακατάλληλο της ώρας, η Τότεναμ ανακοίνωσε την πρόσληψη του Πορτογάλου προπονητή, στη θέση του Μαουρίσιο Ποτσετίνο, και έβαλε... φωτιά στα ΜΜΕ και στα μέσα κοινωνικής δικτύωσης. Ο Μουρίνιο είναι και πάλι εδώ, στο προσκήνιο έτοιμος να δικαιώσει τους θαυμαστές του και να διαψεύσει τους επικριτές του.\nΜια ματιά να ρίξει κάποιος σε όσα γράφονται τις τελευταίες ώρες στα social media είναι αρκετή για να δείξει πως η συντριπτική πλειοψηφία, οπαδών της Τότεναμ και μη, σχολιάζει με αρνητικό τρόπο την απόφαση των Λονδρέζων να προσλάβουν τον (πρώην;) «Special One» και, μάλιστα, στη θέση ενός προπονητή που αναμόρφωσε την ομάδα πετυχαίνοντας σπουδαία πράγματα.\nΈνα από τα πιο... χαριτωμένα που γράφτηκαν στο twitter είναι ότι τώρα με τον Μουρίνιο ο Χάρι Κέιν θα γίνει ένας από τους καλύτερους αμυντικούς του κόσμου. To πιάσατε το υποννοούμενο ε;\nΑπό την άλλη, βέβαια, ο Μουρίνιο δεν είχε ποτέ καμία σχέση προπονητικά πχ με τον Πεπ Γκουαρδιόλα, δεν είχε νέες ιδέες να παρουσιάσει, δεν είχε τον τρόπο να προσαρμοστεί καθώς το ποδόσφαιρο άλλαζε, δεν μπορούσε να εξελιχθεί και να δοκιμάσει νέα πράγματα. Ίσα ίσα έδειχνε φόβο και αυτό έκανε το θέαμα που παρουσίαζαν οι ομάδες του αποκρουστικό. Και το πλήρωσε με τις απολύσεις από την Τσέλσι και τη Μάντσεστερ Γιουνάιτεντ.\nΑν κάποιος κάνει μια αναδρομή στην καριέρα του, θα δει ότι η τελευταία πολύ καλή σεζόν του Μουρίνιο ήταν στην Ίντερ. Το 2010! Τότε που του βγήκαν μέσα στον αγωνιστικό χώρο όλα όσα είχε στο μυαλό του: με τον Ετό και τον Μαίκόν να είναι ανίκητοι, με τον Λούσιο μεταμορφωμένο, με τον Σνάιντερ να δίνει ρέστα, με τον Μιλίτο να εντυπωσιάζει. Στη Ρεάλ δεν τα πήγε άσχημα (αν και η «βασίλισσα» πήρε το δέκατο ευρωπαϊκό χωρίς αυτόν).\n«Έχουμε έναν από τους πιο πετυχημένους προπονητές στην ιστορία του ποδοσφαίρου. Έχει τεράστια εμπειρία, μπορεί να δώσει έμπνευση και είναι εξαιρετικός τακτικά. Κέρδισε τίτλους σε όποια ομάδα έχει προπονήσει. Πιστεύουμε ότι θα φέρει ενέργεια και πίστη στα αποδυτήρια» είπε ο πρόεδρος της Τότεναμ, Ντάνιελ Λίβι, ανακοινώνοντας τον Πορτογάλο.\nΕίπε τα λόγια που έπρεπε να πει για έναν προπονητή, πάντως, που μάλλον έχει πάψει να εμπνέει τους παίκτες του, δείχνει πια και ο ίδιος αρκετά ευάλωτος έχοντας χάσει την αυτοπεποίθηση με την οποία... σάρωνε τα πάντα στο πέρασμά του. Μόνο στενόμυαλος παρέμεινε.\n«Είμαι ενθουσιασμένος που εντάσσομαι σε έναν σύλλογο με τόσο μεγάλη κληρονομιά και παθιασμένους οπαδούς. Η ποιότητα στο ρόστερ και την ακαδημία με ενθουσιάζει. Το να δουλέψω με αυτούς τους παίκτες είναι αυτό που με ελκύει» ήταν τα λόγια του 57χρονου προπονητή, ο οποίος δείχνει να έχει κίνητρο.\nMοιάζει με τρέλα η πρόσληψή του από την Τότεναμ. Και πολλοί σχολιάζουν ότι αυτή είναι μάλλον η τελευταία ευκαιρία του.\nΜπροστά του είναι μια μεγάλη πρόκληση. Η Τότεναμ είναι μια ιστορική ομάδα, αλλά δεν είναι ούτε η Μάντσεστερ Γιουνάιτεντ ούτε η Τσέλσι. Η επιτυχία είναι μονόδρομος, δεν έχει περιθώριο να αποτύχει. Αν η κατάληξη δεν είναι καλή, τότε αυτό θα είναι καταστροφή. Ο Μουρίνιο θα έχει τελειώσει.


Συζητάμε για το Tinos Food Paths… - Τήνος Today\nΣυζητάμε για το Tinos Food Paths…\nTι είναι αυτό που κάνει το Tinos Food Paths ξεχωριστό και ιδιαίτερο, συγκριτικά με τα άλλα γαστρονομικά φεστιβάλ ανά την Ελλάδα; Τι θα ζήσουμε φέτος στην Τήνο κατά τη διάρκειά του τον Μάιο; Συζητάμε με τους διοργανωτές της γαστρονομικής αυτής γιορτής οι οποίοι είναι όλοι εθελοντές και επιθυμούν να κρατούν μυστική την ταυτότητά τους στο πλαίσιο της ομαδικότητας.\nΡεπορτάζ: Τζένη Χαραλαμπίδου, Αλεξάνδρα Δέδου\nΠΗΓΗ κειμένου: www.ert.gr\nΗ 5η διοργάνωση του Tinos Food Paths ολοκληρώνει σιγά σιγά τις προετοιμασίες της για να υποδεχθεί στο νησί τους επισκέπτες της γιορτής γαστρονομίας και πολιτισμού που θα διεξαχθεί τη Δευτέρα 13 Μαΐου έως και την Κυριακή 19 Μαΐου 2019. Οι φετινές δράσεις αναμένεται να κάνουν βόλτα σε μύλους και σε αλώνια στην ενδοχώρα του νησιού και να δημιουργήσουν «κύκλους» ζωής, παρέας, νοστιμιάς και γεύσης.\n1. Τι το ιδιαίτερο έχει το Tinos Food Paths σε σχέση με τα άλλα γαστρονομικά φεστιβάλ που συμβαίνουν στη χώρα;\nΌλα τα φεστιβάλ γαστρονομίας είναι σημαντικά για την Ελλάδα γιατί προβάλλουν τις παραδοσιακές γεύσεις του τόπου μας. Η διαφορετικότητα της γιορτής γαστρονομίας και πολιτισμού του Tinos Food Paths βασίζεται αρχικά στη σύνδεση γαστρονομίας, παράδοσης και ιστορίας του νησιού και, στη συνέχεια, στον αλτρουισμό, στον εθελοντισμό και στον ενθουσιασμό των ανθρώπων της ομάδας. Οι αξίες της συνεργασίας και των συνεργιών για το κοινό καλό του τόπου, καθώς και η αγάπη μας για την Τήνο, είναι η βάση του εγχειρήματος. Έχουμε παραμερίσει όλα τα «εγώ» και λειτουργούμε μόνο με το «μαζί» σε κάθε μικρή και μεγάλη ανάγκη, με εύκολες συνθήκες, αλλά και με συνθήκες πρόκλησης. Η μοναδική διάθεση μας είναι η ανάδειξη ανεξερεύνητων στοιχείων του τόπου, χωρίς διάθεση του «φαίνεσθαι» αλλά με ανάγκη του αληθινού «είναι».\n2. Η διοργάνωση Tinos Food Paths μετράει 5 χρόνια. Ποια ήταν η ανταπόκριση του κοινού τα προηγούμενα χρόνια;\nΤα 4 έτη ζωής της διοργάνωσης μας δίδαξαν ότι υπάρχει μεγάλη αγάπη για τον θεσμό τόσο από τους προσκεκλημένους, όσο και από τους επισκέπτες της διοργάνωσης. Το νησί περιμένει με χαρά αυτή την μεγάλη γιορτή που ο καθένας με τον δικό του τρόπο συμμετέχει, προσφέρει και απολαμβάνει κάθε δράση. Κατά συνέπεια όλο και περισσότεροι ενδιαφερόμενοι δηλώνουν την προθυμία τους να εργαστούν εθελοντικά και να βιώσουν την γιορτή του τόπου μας σαν μέλη αυτής της ομάδας. Μας έχουν επισκεφθεί περισσότεροι από 4.000 μοναδικοί επισκέπτες στις δράσεις αυτών των ετών. Έχουν γράψει για εμάς περισσότεροι από 50 food bloggers και δημοσιογράφοι γεύσης, έχουν μαγειρέψει περισσότεροι από 100 μοναδικοί chef γεύματα με Τηνιακά υλικά.\n3. Στην περσινή διοργάνωση υπήρξαν δράσεις για παιδιά, θα συμβεί κάτι αντίστοιχο και στη φετινή διοργάνωση;\nΗ εθελοντική ομάδα του Tinos Food Paths στη φετινή διοργάνωση έχει μεγαλώσει γιατί ήδη όλα τα σχολεία του νησιού εργάζονται πάνω σε μια ιδέα δημιουργίας κατασκευών που θα χρησιμοποιήσουμε εκείνες τις ημέρες στις δράσεις μας. Είναι χαρά μας, λοιπόν, ότι φέτος θα έχουμε και κατασκευές παιδιών του νησιού από τα νήπια έως τα παιδιά του λυκείου που θα στολίζουν τα «χωράφια» στο οδοιπορικό που έχουμε οργανώσει στην ενδοχώρα του νησιού. Παράλληλα, θα έχουμε ειδικές δράσεις για παιδιά κατά τις επισκέψεις τους όλη την εβδομάδα της διοργάνωσης του Tinos Food Paths.\n4. Tο υγρό στοιχείο και ο αέρας του νησιού της Τήνου τι θέση έχουν σε αυτό το φεστιβάλ;\nΟ αέρας είναι ένα από τα στοιχεία που χαρακτηρίσουν την Τήνο. Τον αγαπάμε τον άνεμο εμείς εδώ στο νησί. Το περσινό θέμα μας, αφορούσε στους Περιστεριώνες. Μας γοήτευσε η θέση τους, η ομορφιά τους, τα περιστέρια. Βάλαμε την πλάτη μας στον βοριά και αγναντέψαμε τα περιστέρια να απογειώνονται και να προσγειώνονται. Είχαν καλή «πετασιά» με την βοήθεια του αέρα. Ο αέρας για εμάς είναι κομμάτι της ζωής μας. Το φετινό θέμα αφορά στους ανεμόμυλους. Φέτος, θα δούμε πώς ο άνεμος και η ευφυΐα των ανθρώπων έδιναν κίνηση στους ανεμόμυλους και αλεύρι στα σπιτικά. Αυτός είναι ο κύκλος της ζωής που ξεκινά από τον σπόρο και φτάνει στο τραπέζι. Το υγρό στοιχείο επίσης μας περικυκλώνει, κύκλο κάνει και αυτό στις ζωές μας.\nΣτις θάλασσές μας στήνουμε τραπέζια, ανάβουμε φωτιές και μαγειρεύουμε για τους καλεσμένους μας. Φέτος στην ενδοχώρα ανταμώσαμε με τα νερά που τρέχουν στις λαγκαδιές. Περνάνε γεφύρια και ποτίζουν τα εύφορα λιβάδια της ενδοχώρας του νησιού. Μιας ενδοχώρας που τροφοδοτεί το νησί με άφθονα φρέσκα ζαρζαβατικά. Όπως αντιλαμβάνεστε το νερό και ο αέρας χαρακτηρίζουν τις δράσεις μας.\n5. Πώς γεννήθηκε η ιδέα της εν λόγω διοργάνωσης;\nΠριν 5 χρόνια και συγκεκριμένα το 2015 μια παρέα λίγων επιχειρηματιών εστίασης στο νησί της Τήνου είχε μια ιδέα και αναζήτησε τρόπους για να αναδείξει την πλούσια γαστρονομία και τον πολιτισμό του νησιού. Τα κίνητρα της παρέας ήταν η αγάπη της για «Αληθινές Ελληνικές Γεύσεις» και για «μαγειρέματα» με αγνές πρώτες ύλες του νησιού. Ο στόχος ήταν να συνδεθεί η ιστορία αυτού του τόπου με την γεύση και η Τήνος να εδραιωθεί ως γαστρονομικός προορισμός.\nΗ ιδέα υλοποιήθηκε και πήρε το όνομα Tinos Food Paths. Η παρέα μεγάλωσε, ο πυρήνας της αυτή την στιγμή είναι πολλοί επιχειρηματίες εστίασης του νησιού, στους οποίους προστέθηκαν και επιχειρηματίες από όλους τους κλάδους του τουρισμού και της αγροτικής παραγωγής. Παράλληλα, μετράει περισσότερους από 300 μοναδικούς εθελοντές: άνδρες και γυναίκες, ενήλικες και παιδιά, κατοίκους του νησιού, καθώς και κατοίκους από πολλά μέρη της Ελλάδας και του εξωτερικού «με» ή «χωρίς» καταγωγή από την Τήνο.


Η απόβαση της Peugeot στην Κίνα\nΗ Peugeot γιορτάζει 210 χρόνια ζωή δηλώντας βροντερό παρόν στη Διεθνή Έκθεση Αυτοκινήτου του Πεκίνου.\nΗ Peugeot διεκδικεί την παρουσία της στην Κίνα με τη συμμετροχή της στη Διεθνή Έκθεση Αυτοκινήτου του Πεκίνου που θα έχει ανοιχτές τις πύλες της απο τις 26 Σεπτεμβρίου έως και τις 5 Οκτωβρίου 2020. Η Peugeot αποκαλύπτει το νέο 508 L “2021”, συμπεριλαμβανομένης και της έκδοσης Performance 400 ίππων με τον ξεχωριστό της σχεδιασμό. Η μάρκα παρουσιάζει επίσης και κάποια μοντέλα απο την εξηλεκτρισμένη γκάμα της: το SUV e-2008, το SUV 4008 PHEV με κίνηση στους 4 τροχούς , καθώς επίσης και το 508 L PHEV σεντάν. Αυτή η πλήρως εξηλεκτρισμένη γκάμα τοποθετεί εκ νέου την μάρκα στην Κίνα.\nΤο νέο Peugeot 508 L “2021”, το οποίο αποκαλύφθηκε στο κοινό στο σαλόνι αυτοκινήτου του Πεκίνου και έκανε την πρώτη του εμφάνιση στις 22 Σεπτεμβρίου στην Κίνα, έχει διατηρήσει τον αιχμηρό σχεδιασμό του 508 L, με το i-Cockpit ® να τονίζει την ποιότητά του. Διαθέτει, επίσης, το σύστημα φιλτραρίσματος του αέρα "PM2.5" στο εσωτερικό του αυτοκινήτου.\nΗ έκδοση Performance 400 ίππων απογείωσε τη γκάμα PEUGEOT 508 L "2021". Το φωτεινό μαύρο περίγραμμα της μάσκας, οι δίχρωμοι τροχοί 18 ιντσών και η οροφή και οι καθρέφτες μαύρου χρώματος ενισχύουν το δυναμισμό και την κομψότητα του αυτοκινήτου. Το πολυτελές εσωτερικό διαθέτει κόκκινα δερμάτινα καθίσματα και μια μαύρη επένδυση οροφής. Η έκδοση είναι εξοπλισμένη με το σύστημα ενδοεπικοινωνίας οχημάτων Telematic 4G.\nΗ γκάμα 508 L "2021" έχει τρεις επιλογές κινητήρων, όλες σε συνδυασμό με αυτόματο κιβώτιο: 360 ίππων (βενζίνη 123 kW AT6), 400 ίππων (βενζίνη 155 kW ATN8) και Plug In Hybrid, έναν υβριδικό plug-in που θα ξεκινήσει στο τέλος του 2020.\nΗ PEUGEOT προβάλλει πολλά απο τα ηλεκτρικά της μοντέλα στο Πεκίνο. Από το 2020, όλα τα νέα μοντέλα PEUGEOT που ξεκίνησαν να παράγονται στην Κίνα βασίζονται σε πολυενεργειακές πλατφόρμες. Αυτή η στρατηγική παρέχει στους πελάτες της γαλλικής μάρκας την ελευθερία να επιλέγουν ανάμεσα σε ηλεκτροκινητήρες ή κινητήρες εσωτερικής καύσεως.\n210 χρόνια Peugeot: 2.1.0 Lets’s Go!\nΣτις 26 Σεπτεμβρίου, η PEUGEOT γιόρτασε τα 210 χρόνια ιστορίας της. Στην εμπορική έκθεση του Πεκίνου, η μάρκα αναδεικνύει αυτά τα 210 χρόνια βιομηχανικής περιπέτειας, προβάλλοντας το σύνθημα της διεθνούς διαφημιστικής εκστρατείας της «2.1.0 Let’s GO!» “Σε αυτή την ειδική περίσταση, η PEUGEOT παρουσιάζει επίσης με υπερηφάνεια το λογότυπο που είναι αφιερωμένο σε αυτόν τον εορτασμό: το εμβληματικό λιοντάρι που υπογραμμίζεται από ένα βέλος και τη λεζάντα" 210 ΧΡΟΝΙΑ "ή" ΑΠΟ ΤΟ 1810 ".\n"Κατά τη διάρκεια αυτών των 210-χρόνων ιστορίας, η PEUGEOT με το πνέυμα καινοτομίας που τη διακατέχει, ήταν διαρκώς στο προσκήνιο του αυτοκινητικού σχεδιασμού και της τεχνολογίας, προσπαθώντας πάντα να απογειώσει την απόλαυση στην εμπειρία οδήγησης. Κατάφερε να προσαρμόσει τις αλλαγές των καιρών και να επαναπροσδιορίσει τα δεδομένα της αυτοκίνησης. Στο μέλλον, η DONGFENG PEUGEOT θα κρατήσει την υπόσχεσή της να «Κάνει το Μέλλον συναρπαστικό» και να το παραδώσει στους πελάτες της Κίνας” λέει ο David Guérin, Γενικός διευθυντής DONGFENG PEUGEOT.\nΑπο τις 26 Σεπτεμβρίου έως και τις 5 Οκτωβρίου, στο Διάδρομο W2 της Έκθεσης Αυτοκινήτου του Πεκίνου, η DONGFENG PEUGEOT θα εμφανίσει τα οκτώ μοντέλα της γκάμας της: το νέο σεντάν 508 L "2021" στις εκδόσεις PHEV και Performance, το e-2008 και 2008 SUV, το PHEV και βενζινοκίνητο SUV 4008, το SUV 5008 καθώς και το 408 σεντάν. Το τεράστιο γλυπτό του λιονταριού, ο πρεσβευτής της μάρκας, θα φωτιστεί με μπλε χρώμα και μια μεγάλη οθόνη θα προσφέρει μία μοναδική εμπειρία στους επισκέπτες.


Huawei: Θέλει να γίνει η Νο1 κατασκευάστρια smartphones με 250 εκατομμύρια πωλήσεις μέσα στο 2019 | Techblog.gr\nHuawei: Θέλει να γίνει η Νο1 κατασκευάστρια smartphones με 250 εκατομμύρια πωλήσεις μέσα στο 2019\nΔευτέρα, 15/04/2019 · Χάρης Αναγνωστόπουλος Huawei\nΗ κινέζικη κατασκευάστρια Huawei, είναι ο επίσημος χορηγός του China Go League τα τελευταία δύο χρόνια. Εχθές, στην τελετή έναρξης του πρωταθλήματος στο Changxing της Zhejiang, ο αντιπρόεδρος της Huawei, Zhu Ping, έβγαλε έναν σύντομο λόγο.\nΣτο λόγο αυτό, ο Zhu Ping ανέφερε ότι η συνεργασία της Huawei με τη China Go League ωφέλησε αμοιβαία και τα δύο μέρη. Ο ίδιος συνέχισε την ομιλία του λέγοντας ότι το 2018 η Huawei έφτασε τις 200 εκατομμύρια παγκόσμιες πωλήσεις και πως φέτος αναμένει να ξεπεράσει τις 250 εκατομμύρια πωλήσεις. Πέρυσι, η Huawei ήταν στις καλύτερες τρεις κατασκευάστριες με βάση τις πωλήσεις και η ίδια ελπίζει φέτος να τα πάει καλύτερα.\nΑν η Huawei καταφέρει να πουλήσει 250 εκατομμύρια smartphones το 2019, τότε η εταιρεία θα γίνει η πρώτη κατασκευάστρια τηλεφώνων στον κόσμο. Στην επίσημη παρουσίαση των Huawei P30 στη Σαγκάη, o CEO της Huawei consumer business, Yu Chengdong, δήλωσε πως ο στόχος της εταιρείας είναι να φτάσει τις 250-260 εκατομμύρια πωλήσεις το 2019, συμπεριλαμβανομένου και τις πωλήσεις της Honor. Ο Yu Chengdong ανέφερε πως αυτή τη στιγμή ένα στα τρία τηλέφωνα που πωλούνται στη Κίνα είναι της Huawei, ο στόχος τους για το 2019 είναι να αυξήσουν αυτό τον αριθμό στα 2/3.


Για 5η φορά νύφη η Στάη! – INLIFE by INPAOK\nΝύφη για πέμπτη φορά αναμένεται να γίνει η Έλλη Στάη. Η γνωστή Ελληννίδα ετοιμάζεται να ανέβει τα σκαλιά της εκκλησίας έχοντας στο πλευρό της τον εφοπλιστή, Νίκο Μουνδρέα, των οποίων η σχέση έγινε γνωστή έναν περίπου χρόνο πριν.\n6 Οκτωβρίου 2016 στις 17:17\nΝά το προσεξουν αυτο οι γονεις τους γιατι οι 70αρηδες δεν μπορουν να αποφασιζουν μονοι τους.\nΥΓ: (και μας η κορη μας πουτ@ν@ ειναι αλλα οχι τοσο επιτυχημενη)


Εορτασμός του Πάθους του Κυρίου\nΣτη θεανθρώπινη ιστορία του Πάθους του Ιησού, βρίσκονται πολλές μικρότερες ιστορίες ανδρών και γυναικών που βρέθηκαν στην ακτίνα του φωτός ή της σκιάς του. Η πιο τραγική είναι η ιστορία του Ιούδα του Ισκαριώτη. Πρόκειται για ένα από τα λίγα γεγονότα για τα οποία μαρτυρούν με την ίδια έμφαση καθένα από τα τέσσερα Ευαγγέλια και τα υπόλοιπα βιβλία της Καινής Διαθήκης. Η πρώιμη χριστιανική κοινότητα απέδιδε μεγάλη σημασία σ’ αυτό το περιστατικό κι εμείς θα ήμασταν ασυγχώρητοι αν κάναμε διαφορετικά. Έχει πολλά να μας μάθει.\nΟ Ιούδας εξελέγη από την πρώτη αρχή να είναι ένας από τους Δώδεκα. Ο Ευαγγελιστής Λουκάς, παρεμβάλλοντας το όνομά του στον κατάλογο των Αποστόλων, αναφέρει, ‘‘ Ἰούδαν Ἰσκαριώτην, ὃς καὶ έγένετο προδότης’’(Λκ 6, 16). Ο Ιούδας, λοιπόν, δεν ήταν γεννημένος προδότης και δεν ήταν προδότης τον καιρό που τον επέλεξε ο Ιησούς· έγινε προδότης! Βρισκόμαστε μπροστά σε ένα από τα σκοτεινότερα δράματα της ανθρώπινης ελευθερίας.\nΓιατί έγινε προδότης ; Στο όχι πολύ μακρινό παρελθόν, όταν η θεωρία ενός ‘‘επαναστατικού Ιησού’’ ήταν στη μόδα, οι άνθρωποι δοκίμαζαν ν’ αποδώσουν ιδεαλιστικά κίνητρα στην πράξη του Ιούδα. Μερικοί είδαν το όνομά του ‘‘Ισκαριώτης’’ ως παραφθορά της λέξης sicariot,που σήμαινε κάποιον που ανήκε σε μια ομάδα εξτρεμιστών ζηλωτών οι οποίοι χρησιμοποιούσαν ένα είδος στιλέτου (sica) εναντίον των Ρωμαίων· άλλοι σκέφτηκαν πως ο Ιούδας απογοητεύτηκε από τον τρόπο με τον οποίον ο Ιησούς προωθούσε την ιδέα του ‘‘της Βασιλείας του Θεού’’ και ήθελε να τον αναγκάσει να δράσει εναντίον των εθνικών και στο πολιτικό επίπεδο. Αυτός είναι ο Ιούδας του περίφημου μιούζικαλ Ιησούς Χριστός Σουπερστάρ και άλλων πρόσφατων ταινιών και μυθιστορημάτων – ένας Ιούδας που μοιάζει μ’ έναν άλλο περίφημο προδότη του ευεργέτη του, τον Βρούτο, που σκότωσε τον Ιούλιο Καίσαρα για να σώσει τη Ρωμαϊκή Δημοκρατία !\nΑυτά είναι ανασκευές, σεβαστές αν έχουν κάποια λογοτεχνική ή καλλιτεχνική αξία, αλλά δεν έχουν οπωσδήποτε ιστορική βάση. Τα Ευαγγέλια – οι μόνες αξιόπιστες πηγές που έχουμε για τον χαρακτήρα του Ιούδα – μιλούν για ένα περισσότερο προσγειωμένο κίνητρο : το χρήμα. Ο Ιούδας ήταν εκείνος στον οποίον η ομάδα των μαθητών είχε εμπιστευθεί το κοινό ταμείο· στο περιστατικό της προσφοράς του μύρου στη Βηθανία, ο Ιούδας διαμαρτυρήθηκε για την απώλεια του πολύτιμου μύρου που το έχυσε η Μαρία στα πόδια του Ιησού, όχι επειδή ενδιαφερόταν για τους φτωχούς αλλά, όπως σημειώνει ο Ιωάννης, ‘‘επειδή ήταν κλέφτης και, καθώς διαχειριζόταν το κοινό ταμείο, συχνά κρατούσε για τον εαυτό του από τα χρήματα που έβαζαν σ’αυτό’’(Ιω 12, 6). Η πρότασή του στους αρχιερείς είναι σαφής :‘‘Τι θα μου δώσετε, κι εγώ θα σας τον παραδώσω. Κι αυτοί του μέτρησαν τριάντα αργύρια’’ (Μτ 26, 15).\nΑλλά γιατί οι άνθρωποι εκπλήσσονται τόσο από αυτή την εξήγηση, βρίσκοντάς την υπερβολικά κοινή; Ο Μαμωνάς, το χρήμα, δεν είναι ακριβώς ένα είδωλο μεταξύ πολλών : είναι το κατ’ εξοχήν είδωλο, κυριολεκτικά ‘‘ένας χυτός θεός’’( Εξ 34, 17). Και ξέρουμε γιατί πρόκειται περί αυτού. Ποιος είναι αντικειμενικά, αν όχι υποκειμενικά (δηλαδή στην πραγματικότητα και όχι μόνο στην πρόθεση), ο αληθινός εχθρός, ο αντίπαλος του Θεού σ’ αυτό τον κόσμο ; Ο Σατανάς ; Αλλά κανείς δεν επιλέγει να υπηρετήσει τον Σατανά χωρίς κίνητρο. Εκείνοι που το κάνουν, είναι γιατί πιστεύουν πως θα πετύχουν ένα είδος δύναμης ή πρόσκαιρα αγαθά από αυτόν. Ο Ιησούς μας λέει καθαρά ποιος είναι ο άλλος κύριος, ο αντι-Θεός : ‘‘Κανείς δεν μπορεί να είναι δούλος σε δύο κυρίους… Δεν μπορείτε να είστε δούλοι και στον Θεό και στο χρήμα’’ (Μτ 6, 24). Το χρήμα είναι ο ‘‘ορατός θεός’’ (Σέξπηρ, Τίμων ο Αθηναίος) Πρ 4η , σκ.3η ) σε αντίθεση προς τον αληθινό Θεό που είναι αόρατος.\nΟ Μαμωνάς είναι αντι-Θεός επειδή δημιουργεί ένα εναλλακτικό πνευματικό σύμπαν· μετατοπίζει την πρόθεση των θεολογικών αρετών. Πίστη, ελπίδα και αγάπη δεν τοποθετούνται πια στον Θεό, αλλά στο χρήμα. Συμβαίνει μια απαίσια ανατροπή όλων των αξιών. Η Γραφή λέει, ‘‘Όλα είναι δυνατά γι’ αυτόν που πιστεύει’’(Μκ 9, 23)· αλλά ο κόσμος λέει : ‘‘Όλα είναι δυνατά γι’ αυτόν που έχει χρήμα’’. Και σε ένα κάποιο επίπεδο, όλα τα γεγονότα φαίνεται να υποστηρίζουν το δεύτερο.\n‘‘Η φιλαργυρία’’, λέει η Γραφή, ‘‘είναι η ρίζα όλων των κακών’’ (1Τιμ 6, 10). Θυμόμαστε από τη Βίβλο τον Μολώχ στον οποίον θυσιάζονταν νέα αγόρια και κορίτσια (Ιερ 32, 35) ή τον θεό των Αζτέκων για τον οποίον απαιτείτο καθημερινά να θυσιαστούν αρκετές ανθρώπινες καρδιές. Τι κρύβεται πίσω από την επιχείρηση ναρκωτικών που καταστρέφει τόσο πολλές ανθρώπινες ζωές, πίσω από το φαινόμενο της μαφίας, πίσω από την πολιτική διαφθορά, πίσω από τη βιομηχανία και το εμπόριο όπλων, και ακόμα πίσω – πόσο τρομερό και να το αναφέρει κανείς – από την πώληση ανθρωπίνων οργάνων παρμένων από παιδιά ; Και η οικονομική κρίση που πέρασε όλος ο κόσμος, και που αυτή η χώρα την περνάει ακόμα, δεν οφείλεται κατά ένα μεγάλο μέρος στην ‘‘καταραμένη πείνα για χρυσό’’, την auri sacra fames (Bιργιλ. Αινειάδα, 3. 56-57), από μέρους μερικών ; Ο Ιούδας ξεκίνησε παίρνοντας χρήματα από το κοινό ταμείο. Αυτό δεν λέει κάτι σε μερικούς διαχειριστές των κοινών πόρων ;\nΌπως όλα τα είδωλα, το χρήμα είναι ‘‘ψεύτικο και απατηλό’’ : υπόσχεται ασφάλεια και, αντίθετα, την αφαιρεί· υπόσχεται ελευθερία και, αντίθετα, την καταστρέφει. Ο Άγιος Φραγκίσκος της Ασσίζης, με ασυνήθιστη αυστηρότητα, περιγράφει το τέλος της ζωής ενός ανθρώπου που έζησε μόνο για να αυξάνει το ‘‘κεφάλαιό’’ του. Πλησιάζει ο θάνατος, και καλείται ο ιερέας. Ρωτάει τον ετοιμοθάνατο, ‘‘Θέλεις άφεση για όλες τις αμαρτίες σου ;’’ και απαντάει, ‘‘Ναι’’. Τότε ο ιερέας ρωτάει : ‘‘Είσαι έτοιμος να επανορθώσεις τα λάθη που έκανες αποκαθιστώντας τα πράγματα που αφαίρεσες με απάτη από τους άλλους ;’’ Ο ετοιμοθάνατος απαντάει, ‘‘Δεν μπορώ’’. ‘‘Γιατί δεν μπορείς ;’’… ‘‘Επειδή έχω ήδη αφήσει καθετί στα χέρια των συγγενών μου και των φίλων μου’’. Κι έτσι πεθαίνει χωρίς μετάνοια, και το σώμα του αρχίζει να κρυώνει όταν οι συγγενείς και οι φίλοι του λένε, ‘‘Κολασμένη να ‘ναι η ψυχή του! Μπορούσε να είχε κερδίσει περισσότερα λεφτά να μας αφήσει, αλλά δεν το ‘κανε’’( Αγίου Φραγκίσκου, Επιστολή στους πιστούς 12 , Fonti Francescane,205).\nΠόσες φορές αυτές τις μέρες ξανασκεφτήκαμε εκείνη την κραυγή του Ιησού προς τον πλούσιο της παραβολής που είχε αποθηκεύσει ατέλειωτα πλούτη και νόμιζε πως ήταν ασφαλής για την υπόλοιπη ζωή του : ‘‘Ανόητε! Αυτή τη νύχτα θα παραδώσεις τη ζωή σου. Αυτά, λοιπόν, που ετοίμασες σε ποιον θ’ ανήκουν ;’’(Λκ 12, 20).\nΗ προδοσία του Ιούδα συνεχίζεται μέσα από την ιστορία, κι εκείνος που προδίδεται είναι πάντα ο Ιησούς. Ο Ιούδας πούλησε την κεφαλή, ενώ οι μιμητές του πουλούν το σώμα του, γιατί οι φτωχοί είναι μέλη του σώματος του Χριστού, άσχετο αν το ξέρουν ή όχι. ‘‘Αφού τα κάνατε αυτά για έναν από τους άσημους αδελφούς μου, τα κάνατε για μένα’’ (Μτ 25, 40). Ωστόσο, η προδοσία του Ιούδα δεν συνεχίζεται μόνο στα υψηλού επιπέδου είδη περιπτώσεων που ανέφερα. Θα ήταν άνετο για μας να σκεφτόμαστε έτσι, αλλά αυτό δεν συμβαίνει. Η ομιλία που έκανε ο Fr Primo Mazzolari τη Μεγάλη Πέμπτη 1958 περί του ‘‘Αδελφού μας Ιούδα’’ παραμένει περίφημη. ‘‘Επιτρέψτε μου’’, είπε στους λίγους ενορίτες που είχε μπροστά του, ‘‘να σκεφτώ για μια στιγμή τον Ιούδα που είναι μέσα μου, τον Ιούδα που ίσως είναι και μέσα σας’’.\nΜπορεί κανείς να προδώσει τον Ιησού όχι για 30 αργύρια, αλλά και για άλλων ειδών αμοιβή. Ο λειτουργός του Θεού που δεν είναι πιστός στο αξίωμά του με τον τρόπο της ζωής του, ή αντί να τρέφει το ποίμνιο που του έχουν εμπιστευθεί τρέφει τον εαυτό του, προδίδει τον Ιησού. Όποιος προδίδει τη συνείδησή του προδίδει τον Ιησού. Μπορεί ακόμα να τον προδίδω αυτήν ακριβώς τη στιγμή – κι αυτό με κάνει να τρέμω – αν ενώ κηρύττω για τον Ιούδα, μ’ ενδιαφέρει περισσότερο η επιδοκιμασία του ακροατηρίου παρά η μετοχή μου στην απέραντη θλίψη του Σωτήρα. Υπάρχει ένα ελαφρυντικό στην περίπτωση του Ιούδα που δεν το έχω εγώ. Αυτός δεν ήξερε ποιος ήταν ο Ιησούς και τον θεωρούσε απλώς ως ‘‘δίκαιον’’· δεν ήξερε , όπως ξέρουμε εμείς, ότι ήταν ο Υιός του Θεού.\nΚάθε χρόνο, καθώς πλησιάζει το Πάσχα, επιδιώκω να ακούω και πάλι τα Κατά Ματθαίον Πάθη του Μπαχ. Το έργο αυτό περιέχει μια λεπτομέρεια που με κάνει κάθε φορά να δειλιάζω. Στην αναγγελία της προδοσίας του Ιούδα, όλοι οι Απόστολοι ρωτούν τον Ιησού, ‘‘Μη τι εγώ, Κύριε ;’’ Πριν μας αφήσει να ακούσουμε την απάντηση του Χριστού, ο συνθέτης – εξαλείφοντας την απόσταση μεταξύ του γεγονότος και της μνημόνευσής του – παρεμβάλλει ένα χορικό που αρχίζει μ’ αυτά τα λόγια : ‘‘Είμαι εγώ· εγώ είμαι ο προδότης! Πρέπει να κάνω επανορθώσεις για τις αμαρτίες μου’’. Όπως όλα τα χορικά σ’ αυτό το μουσικό έργο, κι αυτό το χορικό εκφράζει το αίσθημα του λαού που ακούει. Είναι επίσης μια πρόσκληση για μας να ομολογήσουμε τις αμαρτίες μας.\nΤο Ευαγγέλιο περιγράφει το φρικώδες τέλος του Ιούδα : ‘‘Όταν έμαθε ο Ιούδας που τον είχε προδώσει πως καταδικάστηκε ο Ιησούς, μεταμελήθηκε· επέστρεψε τα 30 αργύρια στους αρχιερείς και στους πρεσβυτέρους και είπε, ‘αμάρτησα γιατί παρέδωσα στον θάνατο έναν αθώο’. Αυτοί είπαν, ‘Τι έχει να κάνει αυτό μ’ εμάς ; Δικός σου λογαριασμός’. Και αφού πέταξε κάτω τα αργύρια, έφυγε· και πήγε και κρεμάστηκε’’(Μτ 27, 3-5). Αλλά ας μη βιαστούμε να κρίνουμε στο σημείο αυτό. Ο Ιησούς ποτέ δεν εγκατέλειψε τον Ιούδα, και κανείς δεν ξέρει, αφού κρεμάστηκε από ένα δέντρο μ’ ένα σκοινί γύρω στον λαιμό του, πού κατέληξε : στα χέρια του Σατανά ή στα χέρια του Θεού. Ποιος μπορεί να πει τι έγινε στην ψυχή του εκείνες τις τελευταίες στιγμές ; ‘‘Φίλε’’ ήταν η τελευταία λέξη που του απηύθυνε ο Ιησούς, και δεν θα μπορούσε να την είχε ξεχάσει, όπως ακριβώς δεν θα μπορούσε να είχε ξεχάσει το βλέμμα του Ιησού.\nΕίναι αλήθεια ότι, μιλώντας στον Πατέρα για τους μαθητές του, ο Ιησούς είχε πει σχετικά με τον Ιούδα, ‘‘Κανείς απ’ αυτούς δεν χάθηκε, παρά μόνο ο γιος της απώλειας’’(Ιω 17,12). Αλλά εδώ, όπως και σε τόσες άλλες περιπτώσεις, μιλάει με την προοπτική του χρόνου και όχι της αιωνιότητας. Το τεράστιο μέγεθος αυτής της προδοσίας είναι από μόνο του αρκετό, δεν χρειάζεται και μια αιώνια αποτυχία για να εξηγήσουμε το άλλο φοβερό που είπε για τον Ιούδα : ‘‘Θα ήταν καλύτερα γι’ αυτόν να μην είχε γεννηθεί’’(Μκ 14, 21). Η αιώνια μοίρα ενός ανθρώπου είναι ένα απαραβίαστο μυστικό που το φυλάει ο Θεός. Η Εκκλησία μάς βεβαιώνει πως ένας άνδρας ή μια γυναίκα που ανακηρύχθηκαν άγιοι βιώνουν αιώνια μακαριότητα, αλλά αυτή η ίδια δεν ξέρει με βεβαιότητα ότι κάποιο συγκεκριμένο πρόσωπο είναι στην κόλαση.\nΕδώ βρίσκεται εκείνο που η ιστορία του αδελφού μας Ιούδα μας ωθεί να κάνουμε : να παραδώσουμε τον εαυτό μας στον Ένα που ελεύθερα συγχωρεί, και να ριχτούμε στα τεντωμένα χέρια του Σταυρωμένου. Το πιο σημαντικό στην ιστορία του Ιούδα δεν είναι η προδοσία του, αλλά η αντίδραση του Ιησού σ’ αυτήν. Εκείνος ήξερε τι γινόταν μέσα στην καρδιά του μαθητή του, αλλά δεν το φανέρωσε· ήθελε να δώσει στον Ιούδα την ευκαιρία ακριβώς ως την τελευταία στιγμή να επιστρέψει, και σχεδόν τον προάσπιζε. Ξέρει για ποιο λόγο ο Ιούδας ήρθε στον κήπο των ελαιών, αλλά δεν αρνείται να δεχτεί το ψυχρό του φίλημα και φτάνει ως το σημείο να τον αποκαλέσει ‘‘φίλο’’(Μτ 26, 50). Αναζητά τον Πέτρο μετά την άρνησή του για να τον συγχωρήσει, ποιος ξέρει, λοιπόν, πώς μπορεί να αναζήτησε τον Ιούδα σε κάποιο σημείο της πορείας του προς τον Γολγοθά!\nΤι, λοιπόν, θα κάνουμε ; Ποιον θ’ ακολουθήσουμε, τον Ιούδα ή τον Πέτρο; O Πέτρος μεταμελήθηκε για ό,τι έκανε, αλλά και ο Ιούδας μεταμελήθηκε σε τέτοιο σημείο ώστε να φωνάξει, ‘‘Παρέδωσα αίμα αθώον!’’ κι επέστρεψε τα τριάκοντα αργύρια. Τότε, πού βρίσκεται η διαφορά ; Μόνο σ’ ένα πράγμα : ο Πέτρος είχε εμπιστοσύνη στην ευσπλαχνία του Χριστού, ενώ ο Ιούδας δεν είχε! Η μεγαλύτερη αμαρτία του Ιούδα δεν ήταν ότι πρόδωσε τον Χριστό, αλλά ότι αμφέβαλλε για την ευσπλαχνία του.\nΑν έχουμε μιμηθεί τον Ιούδα στην προδοσία του, άλλοι λιγότερο κι άλλοι περισσότερο, ας μην τον μιμηθούμε στην έλλειψη εμπιστοσύνης στη συγγνώμη.\nΗ εξομολόγηση μας δίνει την ευκαιρία να βιώσουμε για τον εαυτό μας εκείνο που λέει η Εκκλησία για την αμαρτία του Αδάμ τη νύχτα του Πάσχα στο Exultet: ‘‘Ω μακάριο λάθος που απέκτησες ένα τόσο μεγάλον,\nτόσο ένδοξο Λυτρωτή!’’ Ο Ιησούς γνωρίζει πώς να παίρνει όλες τις αμαρτίες μας, άπαξ και έχουμε μετανιώσει, και να τις κάνει ‘‘μακάρια λάθη’’, λάθη που δεν θα έπρεπε να τα θυμόμαστε παρά μόνο για την εμπειρία του ελέους και της θείας τρυφερότητας που προκάλεσαν.\nΈχω μια ευχή για μένα και για όλους εσάς, σεβαστοί Πατέρες, αδελφοί και αδελφές : το πρωί του Πάσχα να ξυπνήσουμε και ν’ αφήσουμε τις λέξεις ενός μεγάλου μετανοημένου των σύγχρονων καιρών, του Πωλ Κλωντέλ, ν’ αντηχήσουν στην καρδιά μας : ‘‘Θεέ μου, αναγεννήθηκα, και είμαι πάλι μαζί Σου!\nΚοιμόμουν, τεντωμένος ακίνητος σαν νεκρός τη νύχτα. Είπες, ‘‘Γενηθήτω φως’’! και ξύπνησα όπως ακούγεται μια κραυγή…!\nΠατέρα μου, Εσύ που μου έδωσες ζωή πριν την Αυγή, θέτω τον εαυτό μου μέσα στην Παρουσία Σου.\nΗ καρδιά μου είναι ελεύθερη και το στόμα μου καθαρισμένο· το σώμα και το πνεύμα μου νηστεύουν. Έχω απαλλαγεί απ’ όλες τις αμαρτίες μου, που τις εξομολογήθηκα μία προς μία.\nΤο δαχτυλίδι του γάμου είναι στο δάχτυλό μου και η όψη μου πλυμένη. Είμαι σαν μια αθώα ύπαρξη μέσα στη χάρη που έριξες πάνω μου’’(Προσευχή για το πρωί της Κυριακής, στα OEuvres poétiques,\nGallimard, Paris,1967, σελ.377).\nΑυτό είναι ό,τι μπορεί να κάνει για μας το Πάσχα του Χριστού.\nΟΜΙΛΙΑ ΤΟΥ ΠΑΤΡΟΣ RANIERO CANTALAMESSΑ O.F.M. Cap.


Συμβουλές για σωστό ξύρισμα χωρίς ατυχήματα ή ερεθισμούς | BLOKO\nΑρχική / Διάφορα / Συμβουλές για σωστό ξύρισμα χωρίς ατυχήματα ή ερεθισμούς\nΣυμβουλές για σωστό ξύρισμα χωρίς ατυχήματα ή ερεθισμούς\n9/26/2016 09:31:00 π.μ. Διάφορα Edit\nΔεν είναι εύκολο να κάνεις ένα σωστό ξύρισμα που θα αφήσει το δέρμα σου λείο και απαλό μετά. Πολλές φορές μπορεί να κοπείς ή να ερεθιστείς και να μην καταφέρεις να έχεις ένα ξύρισμα παρόμοιο με αυτό που κάνεις σε κάποιο κουρείο.\nΑκολούθησε τις παρακάτω συμβουλές για να έχεις εξασφαλισμένη επιτυχία!\nΆφησε το δέρμα σου να ηρεμήσει.\nΑν θέλεις να έχεις λιγότερα κοψίματα και ερεθισμούς, τότε επέλεξε να ξυριστείς 10 τουλάχιστον λεπτά αφού ξυπνήσεις. Το δέρμα σου έχει την τάση να είναι πρησμένο το πρωί κι έτσι δεν έχεις την ιδανική επιδερμίδα για να ξυριστείς σωστά.\nΞυρίσου το βράδυ.\nΑν δε θέλεις να ξυριστείς το πρωί, μπορείς να ξυριστείς πριν πας για ύπνο. Με αυτό τον τρόπο θα αφήσεις το δέρμα σου να ξεκουραστεί μερικές ώρες και θα αποφύγεις τους επιπλέον ερεθισμούς. Το βραδινό ξύρισμα είναι ιδανικό για τους άντρες που πρέπει να φορέσουν στενά πουκάμισα στη δουλειά και ερεθίζονται όταν είναι φρεσκοξυρισμένοι.\nΔρόσισε το δέρμα σου.\nΓια να κάνεις ένα σωστό ξύρισμα, πρέπει πρώτα να καθαρίσεις το πρόσωπο σου με ζεστό νερό και ένα καθαριστικό προσώπου. Καλό θα ήταν να αποφύγεις το καυτό νερό καθώς αυτό μπορεί να ξηράνει το δέρμα σου και να προκαλέσει ερεθισμούς.\nΧρησιμοποίησε βούρτσα ξυρίσματος.\nΠολλοί άντρες δε χρησιμοποιούν πλέον βούρτσα ξυρίσματος. Μεγάλο λάθος! Οι βούρτσες δεν είναι μόνο ο καλύτερος τρόπος να δημιουργήσεις πλούσιο αφρό, αλλά βοηθάει και τις τρίχες να σηκωθούν και να είναι έτοιμες για ξύρισμα. Επίσης, είναι ένας τρόπος για να κάνεις απολέπιση στην επιδερμίδα σου.\nΜην ξυρίζεσαι συχνά.\nΚάνε ένα διάλειμμα και προσπάθησε να μην ξυριστείς μια μέρα μέσα στην εβδομάδα. Με αυτό τον τρόπο θα βοηθήσεις το δέρμα σου να ξεκουραστεί, ενώ την επόμενη φορά που θα ξυριστείς θα καταφέρεις να κάνεις ένα πιο απαλό ξύρισμα.\nΚάνε κυκλικές κινήσεις.\nΌταν βάζεις αφρό ξυρίσματος ή κρέμα κάνε κυκλικές κινήσεις χρησιμοποιώντας μόνο τα δάχτυλα του χεριού σου. Τα γένια φυτρώνουν προς διαφορετικές κατευθύνσεις. Γι’ αυτό αν κάνεις κυκλικές κινήσεις, υπάρχουν λιγότερες πιθανότητες να αφήσεις κάποιο σημείο κενό.\nΟι περισσότεροι ερεθισμοί προκαλούνται επειδή οι περισσότεροι άντρες βιάζονται να τελειώσουν. Μείωσε την ταχύτητα του ξυρίσματος και κάνε μικρότερες κινήσεις για να αποφύγεις τα κοψίματα.\nΒάλε λιγότερη δύναμη.\nΑν νομίζεις ότι όσο περισσότερο πιέζεις, τόσο καλύτερα θα ξυριστείς, δεν είναι αλήθεια. Τα μοντέρνα ξυραφάκια είναι σχεδιασμένα με τέτοιο τρόπο ώστε να μη χρειάζονται πολύ πίεση. Βάλε τόση δύναμη ώστε το ξυραφάκι να ακουμπάει στο δέρμα σου και άφησε το εκείνο να κάνει όλη τη δουλειά για εσένα.\nΞυρίσου μετά από το μπάνιο.\nΟ ατμός από το μπάνιο ανοίγει τους θύλακες και μαλακώνει τις τρίχες. Με αυτό τον τρόπο μπορείς να έχεις ένα πιο απαλό ξύρισμα. Μπορείς να έχεις το ίδιο αποτέλεσμα χρησιμοποιώντας μια ζεστή πετσέτα.\nΆσε τα χείλη για το τέλος.\nΟι τρίχες στο άνω χείλος θα πρέπει να είναι οι τελευταίες που θα κόψεις καθώς είναι οι πιο σκληρές και θα χρειαστούν περισσότερο χρόνο μέχρι να μαλακώσουν από τον αφρό.\nΑκολούθησε τις τρίχες σου.\nΞυρίσου ακολουθώντας τη φορά από τις τρίχες σου. Μην κάνεις κόντρα ξύρισμα καθώς μπορείς να προκαλέσεις ερεθισμούς.\nΓνώρισε τις λεπίδες σου.\nΔεν έχει σημασία η μάρκα από το ξυραφάκι που χρησιμοποιείς αλλά σε τι κατάσταση βρίσκεται το ξυραφάκι σου. Μη χρησιμοποιείς λεπίδες που έχουν στομώσει καθώς θα προκαλέσεις ερεθισμούς και κοκκινίλες στο πρόσωπο σου. Μόλις νιώσεις ότι η λεπίδα από το ξυραφάκι δεν κόβει σωστά, άλλαξε την ή αντικατέστησε το ξυραφάκι.


Η Καβάλα ετοιμάζεται για την μεγαλύτερη συγκέντρωση διαμαρτυρίας των τελευταίων ετών | Kavala News Τα Νέα της Καβάλας Online\nΠολύ μεγάλη συμμετοχή εκτιμάται ότι θα έχει η απεργιακή συγκέντρωση την ερχόμενη Πέμπτη 6 Μαΐου 2021 στην Καβάλα, στην πλατεία Καπνεργάτη.\nΠρόκειται για την απεργία της Πρωτομαγιάς, στην οποία εκτός της ΑΔΕΔΥ (ανώτατη διοίκηση ενώσεων δημοσίων υπαλλήλων) παρούσες θα είναι και δυνάμεις των κομμάτων, όπως του ΣΥΡΙΖΑ αλλά και του ΚΚΕ μέσω του ΠΑΜΕ (Πανεργατικό Μέτωπο).\nΣημειώνεται ότι η ΓΣΕΕ έχει προκηρύξει απεργία για την Τρίτη του Πάσχα, 4/5/2021, μέρα κατά την οποία μεταφέρθηκε η αργία της Πρωτομαγιάς.\nΗ συγκέντρωση της Πέμπτης 6 Μαΐου στην Καβάλα θα είναι διαφορετική από ό,τι τις προηγούμενες χρονιές. Αναμένεται να έχει πολύ μεγάλη συμμετοχή, για 3 λόγους.\n1. Η καραντίνα των 6 μηνών & η πρώτη πρωτομαγιάτικη απεργία μετά από 2 χρόνια\nΟ πρώτος λόγος είναι προφανής.\nΔεν πραγματοποιήθηκε η αντίστοιχη συγκέντρωση τον Μάιο του 2020, λόγω του πρώτου κύματος της πανδημίας κατά το οποίο ο κόσμος τήρησε σε απόλυτο βαθμό τα περιοριστικά μέτρα.\nΕπιπλέον, η φετινή απεργιακή συγκέντρωση συμπίπτει με σημαντικές αλλαγές στα περιοριστικά μέτρα τα οποία χαλαρώνουν μετά το Πάσχα, μετά από μια πολύμηνη καραντίνα που δοκίμασε τις αντοχές του κόσμου.\n2. Αντιδράσεις συνδικάτων στο κυβερνητικό σχέδιο για αλλαγές στα εργασιακά και κατάργηση του 8ωρου\nΗ φετινή απεργιακή συγκέντρωση συμπίπτει με τις αλλαγές στα εργασιακά που επιχειρεί η κυβέρνηση, με νομοσχέδιο που φέρνει προς συζήτηση στη Βουλή μέσα στον Μάιο.\nΉδη η αξιωματική αντιπολίτευση αλλά και τα υπόλοιπα κόμματα έχουν αρχίσει να σηκώνουν υψηλούς τόνους και να δηλώνουν ετοιμοπόλεμα σε περίπτωση που υπάρξει απόπειρα για νομοθέτημα που θα καταργεί ή θα καθιστά «προαιρετικό» το οκτάωρο εργασίας.\nΗ κυβέρνηση ισχυρίζεται ότι δεν θα καταργήσει το 8ωρο αλλά ότι «θα το προστατέψει» εκσυγχρονίζοντας το σχετικό νομικό πλαίσιο.\nΌμως, απ΄ό,τι φαίνεται, δεν θα αποφύγει τελικά τις κοινωνικές αντιδράσεις.\n3. Συμμετοχή μεγάλων τοπικών σωματείων\nΟ βασικότερος λόγος για τον οποίο αναμένεται να είναι πολυπληθής αυτή η συγκέντρωση είναι η συμμετοχή των δύο μεγαλύτερων σωματείων εργαζόμενων στην Καβάλα: των Πετρελαίων και των Λιπασμάτων.\nΗ συμμετοχή τους συμπίπτει με το πολεμικό κλίμα που έχει αναπτυχθεί τελευταία και στις δύο βιομηχανίες.\nΜια μέρα πριν από τη συγκέντρωση, θα έχει λήξει η διορία που έχει δώσει η Energean σε όλους τους εργαζόμενους των Πετρελαίων να υπογράψουν την πρόταση εθελούσιας εξόδου, την οποία οι εργαζόμενοι έχουν χαρακτηρίσει ως συγκεκαλυμένη απόλυση.\nΣτην πλευρά των Λιπασμάτων, η εργοδοσία κρατά ακόμη εκτός εργοστασίου όλους τους παλιούς εργαζόμενους που είχε απολύσει αλλά στη συνέχεια αναγκάστηκε να επαναπροσλάβει, με την αβεβαιότητα για τις δουλειές τους να είναι μεγαλύτερη από ποτέ.\nΕκπρόσωποι των δύο σωματείων που μίλησαν στο KavalaNews ανέφεραν ότι η απεργιακή συγκέντρωση της ερχόμενης Πέμπτης θα είναι μια πρόβα τζενεράλε των κινητοποιήσεων που είναι έτοιμοι να αρχίσουν μέσα στο επόμενο διάστημα.\n**Η απεργιακή συγκέντρωση της Καβάλας θα πραγματοποιηθεί στις 10 το πρωί της Πέμπτης 6/5/2021.


Έναρξη: 12 Apr 2019\nΟ Σύλλογος Αλατσατιανών Νομού Ηρακλείου ενημερώνει τα μέλη και τους φίλους του, ότι όπως κάθε χρόνο έτσι και φέτος θα συμμετέχει στην ακολουθία του Ακάθιστου Ύμνου, την Παρασκευή 12/04/2019, και ώρα 19:00, στον Ιερό Ναό Της Μεγάλης Παναγίας, στη Νεάπολη Λασιθίου, όπου θα χοροστατήσει ο Σεβασμιότατος Μητροπολίτης Πέτρας και Χερρονήσου κ.κ. Γεράσιμος\nΗ μετάβαση των πιστών στη Νεάπολη θα πραγματοποιηθεί με λεωφορείο, το οποίο θα αναχωρήσει την Παρασκευή 12/04/2019 στις 5,30 το απόγευμα από την Λ. Κνωσού (έναντι Δ Ο Υ Ηρακλείου).\n(Για δηλώσεις συμμετοχής μπορείτε να επικοινωνείτε με την Πρόεδρο του συλλόγου κα Χριστίνα Χατζηαδάμ στο τλφ 6953020916 ή στα γραφεία του συλλόγου από 7,00μμ έως 9,00μμ εργάσιμες ημέρες, στο τλφ 2810-231933).\nΗ ΠΡΟΕΔΡΟΣ ΧΡΙΣΤΙΝΑ ΧΑΤΖΗΑΔΑΜ\nΗ ΓΕΝ. ΓΡΑΜΜΑΤΕΑΣ ΕΥΑ ΔΑΝΔΑΛΗ


Mε vintage χριστουγεννιάτικη διάθεση - Deluxe\nMε vintage χριστουγεννιάτικη διάθεση\nDELUXE Magazine\t29 Νοεμβρίου 2012\nΑυτό το Σάββατο, το INTERNI ONE υποδέχεται το Δεκέμβριο με ένα πρωτότυπο bazaar και χριστουγεννιάτικη ατμόσφαιρα. Στον όμορφο χώρο του καταστήματος πολλά και όμορφα ρετρό κομμάτια, αντικείμενα, accessoires, περιμένουν εσάς και τους φίλους σας για vintage Christmas shopping. Επιλέξτε αυτά που ταιριάζουν στο στιλ αλλά και το χώρο σας και βρείτε έξυπνες ιδέες για δώρα!\nΣάββατο 1η Δεκεμβρίου από τις 10.00 π.μ. έως τις 16.00μμ.\nΛεωφόρος Κηφισίας 188, τηλ. 210- 6716571


Όταν ο Νταλάρας κάλεσε το Νικολόπουλο: «Έλα Χρηστάκη!»\n(ΔΕΙΤΕ ΤΑ VIDEO) Τα τραγούδια που έπαιξαν μαζί Νταλάρας και Νικολόπουλος στην παρουσίαση του δίσκου «Θαλασσινά Παλάτια».\nΗ παρουσίαση του δίσκου του Γιώργου Νταλάρα και του Βαγγέλη Κορακάκη «Θαλασσινά Παλάτια» στο Belle Amie του Πειραιά τη Δευτέρα 28 Νοεμβρίου 2016 αποτέλεσε ένα σημαντικό δισκογραφικό γεγονός και πολλούς και διαφορετικούς λόγους.\nΓια την παρουσίαση, τα παραλειπόμενά της, αλλά και το video που υπογράμμισε τις καλύτερες στιγμές της έχουμε ήδη αναφερθεί.\nΜια απ’ τις εκπλήξεις της βραδιάς, ήταν όταν ο Γιώργος Νταλάρας κάλεσε τον παντοτινό φίλο και συνοδοιπό του Χρήστο Νικολόπουλο, να μοιραστούν μαζί κάποιες στιγμές. Είπε χαρακτηριστικά ο Νταλάρας: «Έλα Χρηστάκη!» και ο νους μας πήγε πίσω πολλά πολλά χρόνια πριν, στο Θεμέλιο, στη Διαγώνιο, στο Ολυμπιακό Στάδιο, στην Τέντα, σε άπειρες τηλεοπτικές εκπομπές όταν με αυτήν την προσφώνηση έδινε το έναυσμα στον Νικολόπουλο να ξεκινήσουν το τραγούδισμά τους.\nΟ Νικολόπουλος ανταποκρίθηκε στο κάλεσμά του με συγκρατημένη ευχαρίστηση και μέσα σε χειροκροτήματα δανείστηκε το τρίχορδο μπουζούκι του Κορακάκη και πήρε θέση δίπλα στο Νταλάρα. Αυτό δεν τον εμπόδισε, α και ο ίδιος έχει δείξει την προτίμησή του στο τετράχορδο, να κεντήσει κανονικότατα τις πενιές του. Οι επιλογές τους φωτογράφησαν το μεγάλο τους δίσκο «Ο τραγουδιστής» που κυκλοφόρησε το 1983 και σάρωσε σε πωλήσεις. Πρώτο τραγούδι που έπαιξαν Νικολόπουλος και Νταλάρας, το δεύτερο της πρώτης πλευράς του δίσκου, το ζεϊμπέκικο «Άνοιξα το συρτάρι μου» σε στίχους του Μάνου Ελευθερίου. Δεύτερο το κομμάτι που έκλεινε το άλμπουμ, το έβδομο της δεύτερης πλευράς, «Εγώ θα σου μιλώ» σε στίχους της Μάρως Μπιζάνη…


European Commission - PRESS RELEASES - Press release - Η Επιτροπή επικαιροποιεί τον κατάλογο των αερομεταφορέων που υπόκεινται σε απαγόρευση λειτουργίας στον ευρωπαϊκό εναέριο χώρο\nOther available languages: EN FR DE DA ES NL IT SV PT ET HU LT LV MT PL SK SL BG RO\nIP/ 09 /1831\nΒρυξέλλες , 2 7 Νοεμβρίου 2009\nΗ Επιτροπή επικαιροποιεί τον κατάλογο των αερομεταφορέων που υπόκεινται σε απαγόρευση λειτουργίας στον ευρωπαϊκό εναέριο χώρο\nΗ Ευρωπαϊκή Επιτροπή δημοσίευσε σήμερα την δωδέκατη επικαιροποίηση του κοινοτικού καταλόγου των αερομεταφορέων που υπόκεινται σε απαγόρευση λειτουργίας στην Ευρωπαϊκή Ένωση, ο οποίος περιλαμβάνει τους αερομεταφορείς τριών επιπλέον χωρών λόγω των ελλείψεων που εντοπίστηκαν στην ασφάλεια πτήσεων κατά τη διενέργεια ελέγχων. Με την εν λόγω επικαιροποίηση αίρεται η απαγόρευση λειτουργίας που επεβλήθη σε τρεις αερομεταφορείς και σε έναν αερομεταφορέα επιτρέπεται να επαναλάβει τις πτητικές του λειτουργίες υπό τον όρο επίτευξης ικανοποιητικής βελτίωσης στην ασφάλεια πτήσεων.\n«Δεν μπορούμε να δεχτούμε συμβιβασμούς στην αεροπορική ασφάλεια. Οι πολίτες έχουν δικαίωμα σε ασφαλείς πτήσεις στην Ευρώπη και σε ολόκληρο τον κόσμο», δήλωσε ο αντιπρόεδρος της Επιτροπής, κ. Antonio Tajani. «Σκοπός μας δεν είναι μόνο η κατάρτιση ενός καταλόγου με τους επικίνδυνους αερομεταφορείς. Είμαστε έτοιμοι να βοηθήσουμε τις χώρες αυτές να αποκτήσουν τεχνικές και διοικητικές ικανότητες προκειμένου να διασφαλίσουν την ασφάλεια της πολιτικής τους αεροπορίας. Θα εντείνουμε την συνεργασία μας με τη Διεθνή Οργάνωση Πολιτικής Αεροπορίας (ICAO ) προκειμένου να διασφαλίσουμε καλύτερο συντονισμό των προσπαθειών μας για παροχή βοήθειας όπου αυτή είναι περισσότερο αναγκαία. Ωστόσο, δεν μπορούμε να δεχτούμε αερομεταφορείς που εκτελούν πτήσεις ενώ δεν συμμορφώνονται με τα διεθνή πρότυπα ασφαλείας. Αυτό θέτει σε κίνδυνο τη ζωή όλων ημών που εν αγνοία μας θα μπορούσαμε να πετάμε με ένα μη ασφαλές αεροσκάφος. Αυτός είναι ο λόγος για τον οποίο ο κατάλογος καθίσταται αναγκαίος».\nΟ νέος κατάλογος αντικαθιστά τον προηγούμενο και διατίθεται ήδη στον ιστότο πο της Επιτροπής .\nΤο σκεπτικό των κανόνων που διέπουν τον κατάλογο των αερομεταφορέων που υπόκεινται σε απαγόρευση λειτουργίας αποτελείται από δύο σκέλη:\nα ) Ο κατάλογος χρησιμεύει ως προληπτικό μέσο διασφάλισης της αεροπορικής ασφάλειας. Επί παραδείγματι, σε πάμπολλες περιπτώσεις η Επιτροπή έχει αντιμετωπίσει επιτυχώς δυνητικές απειλές κατά της ασφάλειας πτήσεων, πολύ πριν προσφύγει στο έσχατο μέσο της επιβολής περιορισμών.\nβ ) Επίσης, ο κατάλογος χρησιμεύει ως έσχατη λύση όταν εξακολουθούν να υφίστανται σημαντικά προβλήματα στην ασφάλεια πτήσεων, με την επιβολή περιορισμών ή την απαγόρευση της πρόσβασης στον ευρωπαϊκό εναέριο χώρο. Τα εν λόγω μέτρα συνιστούν ισχυρό κίνητρο για την αντιμετώπιση των ελλείψεων στην ασφάλεια πτήσεων.\nΜε την εν λόγω επικαιροποίηση διαγράφηκαν από τον κατάλογο οι ακόλουθοι τρεις αερομεταφορείς που έχουν λάβει άδεια στην Ουκρανία: οι αερομεταφορείς Ukraine Cargo Airways και Volare απώλεσαν αμφότεροι τα οικεία πιστοποιητικά αερομεταφορέα. Μετά τη διαβίβαση ορισμένων πληροφοριών από τις ουκρανικές αρχές, ο αερομεταφορέας Motor Sich διεγράφη επίσης από τον κατάλογο. Ένας τέταρτος αερομεταφορέας, ο Ukrainian Mediterranean Airlines επιτρέπεται να επαναλάβει τις πτητικές του λειτουργίες με ένα αεροσκάφος. Αυτό είναι το αποτέλεσμα της επιτυχούς επιθεώρησης που πραγματοποιήθηκε στην Ουκρανία από τον Ευρωπαϊκό Οργανισμό Ασφάλειας της Αεροπορίας, με τη συμμετοχή δύο κρατών μελών, προκειμένου να εξακριβωθούν οι βελτιώσεις που έχουν επιτευχθεί από τις αεροπορικές εταιρείες.\nΣτο ίδιο πνεύμα , αναγνωρίζεται η σημαντική πρόοδος που επετεύχθη από την υπηρεσία πολιτικής αεροπορίας της Αγκόλας και τον αερομεταφορέα TAAG Angola Airlines για τη σταδιακή αντιμετώπιση των ελλείψεων στην ασφάλεια πτήσεων. Ως εκ τούτου, επιτρέπεται στον αερομεταφορέα TAAG να αυξήσει τον αριθμό των αεροσκαφών που χρησιμοποιεί για τις πτήσεις του προς την Πορτογαλία.\nΗ εν λόγω επικαιροποίηση υπογραμμίζει επίσης τον συνεχή διάλογο με ορισμένα κράτη σχετικά με την ασφάλεια πτήσεων των αερομεταφορέων τους. Διαπιστώθηκε η ενίσχυση της συνεργασίας και η πρόοδος που έχει επιτευχθεί με την Αλβανία, την Αγκόλα, την Αίγυπτο, τη Ρωσική Ομοσπονδία, την Ουκρανία, το Καζακστάν και την Κιργιζία. Επίσης, ο Ευρωπαϊκός Οργανισμός Ασφάλειας της Αεροπορίας (EASA) ζήτησε ορισμένες επιθεωρήσεις προκειμένου να αξιολογήσει την κατάσταση των αρχών και των αεροπορικών εταιρειών ως προς την ασφάλεια πτήσεων στην Αλβανία, την Αίγυπτο, την Κιργιζία και την Υεμένη.\nΣυγχρόνως, ο κατάλογος επεκτάθηκε προκειμένου να συμπεριλάβει όλους τους αερομεταφορείς οι οποίοι έλαβαν πιστοποίηση στο Τζιμπουτί, στη Δημοκρατία του Κονγκό και στο Σάο Τομέ και Πρίνσιπε λόγω ελλείψεων στην ασφάλεια πτήσεων που εντοπίστηκαν στο σύστημα εποπτείας των αεροπορικών αρχών των εν λόγω χωρών.\nΌλοι οι αερομεταφορείς που αναφέρονται στην παρούσα επικαιροποίηση καθώς και στις προηγούμενες εξακολουθούν να υπόκεινται στην κατά προτεραιότητα διενέργεια επιθεωρήσεων διαδρόμου στους κοινοτικούς αερολιμένες προκειμένου να διασφαλισθεί η συνεπής τήρηση εκ μέρους τους των διεθνών προτύπων ασφαλείας.\nΣήμερα ο κοινοτικός κατάλογος περιλαμβάνει τους εξής πέντε επιμέρους αερομεταφορείς των οποίων οι πτητικές λειτουργίες υπόκεινται σε πλήρη απαγόρευση στην Ευρωπαϊκή Ένωση – Air Koryo από τη Λαϊκή Δημοκρατία της Κορέας, Air West από το Σουδάν, Ariana Afghan Airlines από το Αφγανιστάν, Siem Reap Airways International από την Καμπότζη και Silverback Cargo Freighters από τη Ρουάντα. Όλοι οι αερομεταφορείς από τις ακόλουθες 15 χώρες – συνολικά 228 αεροπορικές εταιρείες – υπόκεινται σε απαγόρευση λειτουργίας: Αγκόλα (εξαιρείται ένας αερομεταφορέας ο οποίος εκτελεί πτήσεις υπό περιορισμούς και όρους), Μπενίν, Λαϊκή Δημοκρατία του Κονγκό, Τζιμπουτί, Ισημερινή Γουινέα, Γκαμπόν, (εξαιρούνται τρεις αερομεταφορείς οι οποίοι εκτελούν πτήσεις υπό περιορισμούς και όρους), Ινδονησία, Καζακστάν (εξαιρείται ένας αερομεταφορέας ο οποίος εκτελεί πτήσεις υπό περιορισμούς και όρους), Δημοκρατία της Κιργιζίας, Λιβερία, Δημοκρατία του Κονγκό, Σιέρα Λεόνε, Σάο Τομέ και Πρίνσιπε, Σουαζιλάνδη και Ζάμπια. Στους ακόλουθους οκτώ αερομεταφορείς επετράπη η εκτέλεση πτήσεων υπό περιορισμούς και όρους - TAAG Angola Airlines , Air Astana από το Καζακστάν, Gabon Airlines , Afrijet και SN2AG από το Γκαμπόν, Air Bangladesh , Air Service Comores και Ukrainian Mediterranean Airlines από την Ουκρανία.


Βίκυ Καγιά: Η minimal chic εμφάνιση στο show του Dior στο Καλλιμάρμαρο (pic) | Ladytimes\nΒίκυ Καγιά: Η minimal chic εμφάνιση στο show του Dior στο Καλλιμάρμαρο (pic)\nΚομψή στα λευκά\nΠραγματοποιήθηκε το πολυαναμενόμενο show του οίκου Dior στο Καλλιμάρμαρο Στάδιο, το oποίο συγκέντρωσε τα φώτα της παγκόσμιας μόδας.\nΤο project «Dior Celebrates Greece», ένωσε με μοναδικό τρόπο την ελληνική ιστορία του ενδύματος, τον ελληνικό πολιτισμό, την τέχνη και τη μόδα.\nΠολλοί ήταν οι εκλεκτοί καλεσμένοι που έδωσαν το «παρών» τους στο φαντασμαγορικό show του γαλλικού οίκου, ανάμεσά τους και λαμπερά ονόματα του εξωτερικού, όπως η Cara Delevigne, η Catherine Deneuve και η Anya Taylor-Joy.\nΑπό τις πιο καλοντυμένες της βραδιάς και η Βίκυ Καγιά, φορώντας ένα μίνιμαλ μάξι λευκό φόρεμα με μακριά μανίκια και βαθύ V του Κύπριου σχεδιαστή μόδας Στέλιου Κουδουνάρη, το οποίο συνδύασε με χρυσά σκουλαρίκια και μαύρα φλατ σανδάλια.\nΔέσποινα Βανδή-Έλλη Κοκκίνου: Ποζάρουν με μπικίνι στη Λεμεσό και μαγνητίζουν τα βλέμματα\nLOOK OF THE DAY 02-08-2021 09:12\nΈτσι υποδέχτηκαν τον Αύγουστο Στην Κύπρο περνούν το φετινό τους καλοκαίρι η Δέσποινα Βανδή και η Έλλη Κοκκίνου. Οι δύο δημοφιλείς Ελληνίδες τραγουδίστριες, οι οποίες εμφανίζονται...\nΈλλη Κοκκίνου: Ποζάρει με κόκκινο μαγιό στη Λεμεσό και εντυπωσιάζει\nLOOK OF THE DAY 31-07-2021 21:48\nΤο καλοκαίρι της Στην Κύπρο για ακόμα ένα Σαββατοκύριακο βρέθηκε η Έλλη Κοκκίνου. Η δημοφιλής τραγουδίστρια συνεχίζει τις επιτυχημένες εμφανίσεις της με τον Λούκα Γιώρκα σε...\nΑλλάζει η καραντίνα για τα θετικά κρούσματα με ήπια ή χωρίς συμπτώματα\nCYPRUSTIMES 04-08-2021 12:16\nSHOOT&GOAL 04-08-2021 11:52


Σύμβαση ξενοδοχουπαλλήλων και ατομικές συμβάσεις - Προσλήψεις - Συμβάσεις εργασίας - Κοινότητα Λογιστών Βήμα συζητήσεων\nΣυνάδελφοι όπως βλέπω η σύμβαση ξενοδοχουπαλλήλων έχει ισχύ έως 31/12/2013.\nΠαρόλα αυτά εργοδότης καλέι το προσωπικό σε υπογραφή ατομικών συμβάσεων.\nΚαι επίσης εφόσον υπάρξει συμφωνία γίνεται οι όροι της ατομικής (ο μισθός βασικά) να αφορά συγκεκριμένη περίοδο και μετα της λήξη αυτής να αναφέρει ότι ο μισθός θα επανέλθει στα σημερινά δεδομένα ?\nΠρέπει να εξετάσεις αν ο εργοδότης είναι μέλος της Ένωσης ξενοδόχων. Κατά 99% είναι.\nτο ότι το κάνει, ακόμη κι αν συμφώνησε ο εργαζόμενος δεν σημαίνει ότι είναι νόμιμο. Το αντίθετο μάλιστα. Είναι 100% παράνομο και θα έχει κυρώσεις από το ΙΚΑ σε έλεγχο. το ΙΚΑ θα ζητήσει επιπλέον εισφορές.\nΕΓΣΣΕ, αν ο εργοδότης και οι εργαζόμενοι δεν είναι μέλη αυτών που έχουν καταρτίσει την ΣΣΕ των ξενοδοχείων.\nπαντως βγηκε σσε για τους ηλεκτρολόγους ξενοδοχείων...η οποία ισχύει κανονικα από οτι καταλαβαίνω τουλάχιστον..!μου φαίνεται περίεργο...))\nΦυσικά αφορά τα μέλη που την υπέγραψαν και δεν μπορεί να επεκταθεί.\nκαι εδω αρχιζει και το προβλημα..λεει οτι την υπογράφουν δυο ομοσπονδίες ηλεκτρολόγων και ηλεκτροτεχνιτών...και ερωτω εγω που ο αδερφός μου είναι ηλεκτρολόγος σε ξενοδοχείο,ισχυει και για αυτόν..?η πρέπει να ανήκει (που ανήκει ) σε σωματείο ,το σωματείο με τη σειρά του να ανήκει στην ομοσπονδία που υπέγραψε για να ισχύσει? ή μιας και μιλάμε για εργοδοτικές οργανώσεις τα ξενοδοχεία που δεν ανήκουν σε αυτές είναι ούτως ή αλλως έξω από τη σσε αυτή?\nΠρέπει να είναι μέλος της εργοδοτικής οργάνωσης ο εργοδότης και μέλος της εργατικής οργάνωσης ο εργαζόμενος για να υπάρχει υποχρεωτικότητα εφαρμογής της ΣΣΕ.\nδεν ξερω αν κανω λάθος αλλα στη σσε αυτή εγώ βλέπω μόνο δυο εργατικές οργανώσεις,οι οποίες μάλιστα δεν έχουν να κάνουν με ξενοδοχεία.Οι εργοδοτικές οργανώσεις ποιές είναι αλήθεια? και πως μπορούμε να τις βρούμε..και να βρούμε αν '' είναι μέλη των συμβαλλομένων εργοδοτικών οργανώσεων.''?\nαν καποιος απαντουσε σε αυτο θα ηταν πολυ καλο\nΑν ένας εργοδότης είναι μέλος ή όχι δεν υπάρχει τρόπος να το μάθει ο εργαζόμενος. Είναι πολύ δύσκολο να αποδειχτεί και ίσως να πρέπει να το ζητήσει δικαστικώς, π.χ. να υποχρεώσει την εργοδοτική οργάνωση να απαντήσει. Δεν ξέρω, είναι δύσκολο. Ίσως μια επικοινωνία με την συμβληθείσα εργατική οργάνωση να βοηθούσε, όπως και η επικοινωνία με τον ΣΕΠΕ που ίσως να μπορεί με ένα δελτίο ελέγχου να απαιτήσει από τον εργοδότη να απαντήσει υπεύθυνα αν είναι μέλος ή όχι.


Επιτυχημένη η συμμετοχή της Green Cola στην Anuga - sofokleous10.gr\nΌπως σημείωσε ο κ. Γιώργος Βενιέρης, Γενικός Διευθυντής της Green Cola:«Είμαστε πολύ ενθουσιασμένοι από τα αποτελέσματα της συμμετοχής μας στην έκθεση Anuga και αυτό γιατί το ενδιαφέρον του εκθεσιακού κοινού αλλά και του επιχειρηματικού κόσμου ήταν πάρα πολύ μεγάλο. Είχαμε την ευκαιρία να συνομιλήσουμε με αγοραστές χωρών στις οποίες η Green Cola & Family δεν έχει ακόμη εισέλθει, αλλά και να ενδυναμώσουμε τις επιχειρηματικές σχέσεις που έχουμε αναπτύξει με το υφιστάμενο πελατολόγιό μας. Πρέπει να πούμε ότι η Ελλάδα, στην παρούσα έκθεση, συγκαταλέγεται στο top 10 των χωρών με τις περισσότερες συμμετοχές εκθετών. Αυτό σημαίνει ότι η χώρα μας, μπορεί να παίξει στρατηγικό ρόλο στο μέλλον της βιομηχανίας τροφίμων και ποτών τόσο στον ευρωπαϊκό χάρτη όσο και- γιατί όχι- παγκοσμίως. Η Green Cola είναι ένα παράδειγμα επιχειρηματικής καινοτομίας που άνοιξε το δρόμο σε κάτι που δεν υπήρχε, καταφέρνοντας όχι μόνο να καλύψει το κενό αλλά και να δώσει «πράσινο φως» σε άλλες βιομηχανίες αναψυκτικών να αφουγκραστούν την ίδια ανάγκη. Από τη συμμετοχή μας στην Anuga, επιστρέψαμε με μια πεποίθηση: ότι η Green Cola & Family έχει πολλά περιθώρια ανάπτυξης ακόμη και ότι το ταξίδι της πράσινης πλευράς των αναψυκτικών θα συνεχίσει να μεγαλώνει όλο και περισσότερο.»\nΑποτίμηση του πακέτου Γιούνκερ\nΥπ. Ανάπτυξης: Εγκρίθηκε η στρατηγική επένδυση για την ξενοδοχειακή μονάδα “Blue Ιris” στη Μύκονο


“Έσπασε” το φράγμα των 30.000 προπαραγγελιών το Volkswagen ID.3 - To πρώτο μέλος της «οικογένειας» ID. θα παρουσιαστεί στην Έκθεση της Φρανκφούρτης, σε λίγες μέρες - gocar.gr - GoForward\nTo φράγμα των 30.000 προπαραγγελιών "έσπασε" το επερχόμενο ηλεκτρικό ID.3, το πρώτο μέλος της «οικογένειας» ID. της Volkswagen, μόλις λίγες μέρες πριν αποβάλει την καμουφλαρισμένη ενδυμασία του στην προσεχή Έκθεση της Φρανκφούρτης (12-22/9).\nΤο «κύμα» λατρείας που έχει σκεπάσει το μοντέλο είχε γίνει έκδηλο από τους πρώτους μόλις μήνες της «μερικής» (σ.σ. με καμουφλάζ) παρουσίασής του, όταν οι προπαραγγελίες είχαν ξεπεράσει τις 15.000. Όσον αφορά το ποσό που πρέπει να προκαταβληθεί την ειδική έκδοση, περιορισμένης παραγωγής (30.000 αντίτυπα) 1st, αυτό αντιστοιχεί σε 1.000 ευρώ.\n«Πριν την Έκθεση της Φρανκφούρτης, έχουμε ήδη επιτύχει τον στόχο μας για 30.000 προπαραγγελίες για το ID.3 1st Edition. Αυτή η επιτυχία αποδεικνύει πως το μοντέλο καταφτάνει την πιο κατάλληλη στιγμή. Όλο και περισσότεροι άνθρωποι θέλουν να “μεταπηδήσουν” στην ηλεκτρική κινητικότητα».\nΔΕΙΤΕ ΑΚΟΜΗ: ΔΟΚΙΜΑΖΟΥΜΕ ΤΟ VOLKSWAGEN TOUAREG 3.0 V6 TDI 286 PS 4MOTION\nΕπιπροσθέτως, χαμόγελα στους ανθρώπους της μάρκας χαρίζει το γεγονός πως περισσότεροι από 100.000 «λάτρεις» της οικογένειας ID. έχουν εγγραφεί στο ενημερωτικό δελτίο (newsletter) του ID.3, προκειμένου να λαμβάνουν ενημέρωση για την ηλεκτροκίνηση, αλλά και τα μοντέλα της οικογένειας ID.\nΥπενθυμίζεται πως η βασική έκδοση θα κοστίζει κάτω από 30.000 ευρώ στη Γερμανία, ενώ η έκδοση 1st, με αυτονομία 420 km λιγότερο από 40.000 ευρώ. Όσοι, τέλος, αποκτήσουν το ID. 3 1st θα έχουν πρόσβαση σε δωρεάν φόρτιση για ένα έτος (έως 2.000 kWh) στους σταθμούς που είναι συνδεδεμένοι με την εφαρμογή We Charge της Volkswagen.


Handelsblatt: Ελλάδα, μια χώρα που ματώνει- Μισό εκατομμύριο νέοι στο εξωτερικό – tv10.gr\nHandelsblatt: Ελλάδα, μια χώρα που ματώνει- Μισό εκατομμύριο νέοι στο εξωτερικό\nΣτη φυγή μισού εκατομμυρίων νέων και καταρτισμένων Ελλήνων στο εξωτερικό προκειμένου να αναζητήσουν καλύτερες συνθήκες εργασίας αναφέρεται η γερμανική Handelsblatt.\nΑναιμική η αύξηση του ΑΕΠ\nΣτο 42% η ανεργία στους νέους\nΗ ανεργία βρίσκεται στο 20% και στους νέους 15 έως 25 χρόνων φθάνει μάλιστα στο 42%. Θα διαρκέσει ακόμα πολλά χρόνια μέχρι η Ελλάδα να αποκτήσει και πάλι το επίπεδο που είχε πριν από την κρίση. Αυτό όμως που μακροπρόθεσμα βαραίνει πολύ περισσότερο απ‘ ό,τι η ύφεση και η ανεργία, είναι ότι πάνω από μισό εκατομμύριο Ελληνες έφυγαν, στην πλειονότητά τους με πτυχίο ΑΕΙ».\nΚαι το άρθρο συνεχίζει λίγο παρακάτω:\nMετανάστευση για καλύτερες συνθήκες εργασίας\nΜόνο το ένα τρίτο των ερωτηθέντων ανέφεραν την κρίση ως την αιτία για την οποία έφυγαν. Το 44% δήλωσε ότι έφυγαν στο εξωτερικό διότι επικρατεί διαφθορά στη χώρα και η απόδοση δεν ανταμείβεται. 27% δήλωσε τις καλύτερες συνθήκες εργασίας στο εξωτερικό.\nΕνας στους τέσσερεις ανέφερε πως οι καλύτερες αποδοχές ήταν ο λόγος που τον οδήγησε να πάρει την απόφαση να μεταναστεύσει».


Westside Market: Πως ο Γιάννης Ζωϊτάς από τη Λευκάδα «κατέκτησε» τη Νέα ΥόρκηOnairnews – Ειδήσεις – νέα από την Δυτική Ελλάδα | Onairnews - Ειδήσεις - νέα από την Δυτική Ελλάδα\nHome ΔΥΤΙΚΗ ΕΛΛΑΔΑ ΙΟΝΙΑ ΝΗΣΙΑ Westside Market: Πως ο Γιάννης Ζωϊτάς από τη Λευκάδα «κατέκτησε» τη Νέα Υόρκη\nPosted By: sharkon: 27 Αυγούστου, 2014 In: ΙΟΝΙΑ ΝΗΣΙΑ\nΗ ιστορία του Γιάννη Ζωιτά, με καταγωγή από το τη Λευκάδα και των καταστημάτων του ήταν το θέμα δημοσιεύματος των “New York Times”, με τίτλο “Μια αλυσίδα παντοπωλείων που δίνει την αίσθηση της γειτονιάς, επεκτείνεται”.\nΩστόσο, ο Γιάννης Ζωιτάς, δεν μπορεί να ξεχάσει ότι στην παιδική του ηλικία το φαγητό ήταν δυσεύρετο. Μεγάλωσε στο χωριό Ρουπακιάς στη Λευκάδα. “Επτά αγόρια και καθόλου φαγητό”, είπε. Μεγαλώνοντας δούλεψε με τον πατέρα του στις ελιές και αμπέλια της οικογένειας. Σταμάτησε το σχολείο μετά την έκτη τάξη για να μπορέσει να δουλέψει, κάτι που ακόμα τον πονάει.\nΜετανάστευσε στις ΗΠΑ και όταν ήταν 26 χρονών δούλευε στο κατάστημα της 110ης οδού, που ήταν τότε ένα ασφυκτικά γεμάτο μπακάλικο, πολύ μικρότερο και με διαφορετικό όνομα. Το αγόρασε καταθέτοντας προκαταβολή και ορκίστηκε να πληρώσει όλες τις δόσεις και να αλλάξει το όνομα σε Westside Market. “Είναι το μωρό μου”, είπε ο κ. Ζοϊτάς. Μεγάλωσε το κατάστημα, αγοράζοντας το διπλανό κενό μπαρ και μια τράπεζα. “Οι άνθρωποι άρχισαν να τρώνε ποιοτικά και θα πληρώσουν παραπάνω γι’ αυτό”, τόνισε. Τα καταστήματα φιλοξενούν και σπιτικά φαγητά και γλυκά που φτιάχνει η ίδια η σύζυγος του, η Μαρία Ζωϊτά, ή σεφ που ακολουθούν τις συνταγές της.\n“Νομίζω ότι είναι καλό να δίνεις στους ανθρώπους κάτι που τους αρέσει”,δήλωσε από το κατάστημα στην 110η οδό η 57χρονη Μαρία, ενώ ανακάτευε μεγάλες κατσαρόλες με γαρίδες με λευκό κρασί και κοτόπουλο με κρεμμύδια.\nΤις επόμενες εβδομάδες έχει προγραμματιστεί το άνοιγμα του έκτου Westside Market, στη συμβολή της 12ης Λεωφόρου και της Τρίτης Λεωφόρου, στην ανατολική πλευρά του Μανχάταν. Το εγχείρημα αυτό, όπως δήλωσε ο γιος της οικογένειας, Γιώργος Ζωιτάς, 31 χρονών, κρύβει ένα ρίσκο. Το κατάστημα δεν θα είναι τόσο κοντά σε είσοδο του μετρό όσο τα προηγούμενα και θα αναμετρηθεί με δύο “γίγαντες” του χώρου τα καταστήματα Whole Foods και Trader Joe’s.\nΠαραιτήθηκε ο Σπήλιος Λιβανός\nΣυνεχίζονται οι αστυνομικές επιχειρήσεις για την αντιμετώπιση της εγκληματικότητας στη Δυτική Ελλάδα


Βουλευτής της ΝΔ κατά του εργασιακού νομοσχεδίου: Ζητάει αλλαγές από Χατζηδάκη | Sintiki News\nδημοσίευση από: Sintiki News - 6/09/2021 09:46:00 μ.μ.\nΕσωκομματικές ενστάσεις επί του εργασιακού νομοσχεδίου έχουν ξεκινήσει στη Νέα Δημοκρατία. H εργατολόγος Άννα Ευθυμίου εξέφρασε τη διαφωνία της, ζητώντας να γίνουν βελτιώσεις και να υπάρξουν ασφαλιστικές δικλείδες σε διατάξεις του νομοσχεδίου.\nΜεταξύ άλλων, κατά την τοποθέτησή της, υπογράμμισε πως η ελαστικοποίηση των όρων εργασίας δε δημιουργεί νέες επενδύσεις, ενώ εξέφρασε αντιρρήσεις για τη διευθέτηση του χρόνου εργασίας. Η Άννα Ευθυμίου είπε επίσης «όχι» στην καταστρατήγηση του δικαιώματος στην επαναπρόσληψη και ζήτησε στελέχωση του ΣΕΠΕ.\nΣε σχέση με τους στόχους του νομοσχεδίου ανέφερε ότι «ποτέ οι μικρομεσαίοι επιχειρηματίες δεν έθεσαν ως προτεραιότητα το εργασιακό ζήτημα αλλά τη γραφειοκρατία, το φορολογικό σύστημα, την κωλυσιεργία στη δικαιοσύνη».\nΛέγοντας πως εκπροσωπεί την γενιά των 30άρηδων που βίωσε την οικονομική κρίση αλλά και την κρίση της πανδημίας, ανέφερε πως η γενιά αυτή έχει ως απαίτησή της τη «δημιουργία νέων θέσεων εργασίας καλά αμειβόμενων με βιώσιμο τρόπο».\nΚαταλήγοντας η βουλευτής μίλησε για τα σημεία που θα ζητήσει αλλαγές.


Πόσο θα κοστίζουν τα OEMs των Windows 10; - iGuRu.gr\nhome / news / Πόσο θα κοστίζουν τα OEMs των Windows 10;\nΠόσο θα κοστίζουν τα OEMs των Windows 10;\n31 Μαΐου, 2015, 5:45 πμ in news\nΜετά τις φήμες που κατακλύζουν το διαδίκτυο καθημερινά για τα χαρακτηριστικά των builds των Windows 10 της Microsoft, φαίνεται ότι γιό πρώτη φορά έχουμε και μια αναφορά για την τιμολόγηση του νέου λειτουργικού συστήματος.\nΗ διαρροή προήλθε από ένα “βιαστικό” online λιανοπωλητή που έχει αναρτήσει στην ιστοσελίδα του, τις τιμές για τα OEM αντίγραφα των Windows 10 και Windows 10 Pro και το iGuRu.gr σας τις παρουσιάζει:\nΤο online shop μάλιστα δέχεται και προ-παραγγελίες και αναφέρει σαν ημερομηνία κυκλοφορίας την 31η Αυγούστου του 2015.\nΑν υποθέσουμε ότι οι ημερομηνίες που αναγράφονται από την ιστοσελίδα Newegg είναι ακριβείς, η φήμη που θέλει το νέο λειτουργικό σύστημα της Microsoft να κυκλοφορεί το RTM τέλη Ιουλίου δείχνει ότι η εταιρεία πιέζει πάρα πολύ την ομάδα ανάπτυξης.\nΣε προηγούμενες εκδόσεις Windows το διάστημα που χρειαζόταν από την κυκλοφορία της έκδοσης Release to manufacturing, ή RTM μέχρι τη διαθεσιμότητα των OEMs ήταν περίπου γύρω στους τρεις μήνες.\nΤο διαφορετικό αυτή τη φορά, και ίσως αυτό που επιτρέπει γρηγορότερη ταχύτητα ανάπτυξης, είναι το άνοιγμα των δοκιμών του λειτουργικού συστήματος στο κοινό, μέσω του προγράμματος Windows Insider.\nΤο πρόγραμμα δίνει στην εταιρεία χιλιάδες παρατηρήσεις καθημερινά από χρήστες που δοκιμάζουν τα Windows.\nWindows 10 RTM αυτή την εβδομάδα;\nWindows 10 October 2018 Update έρχεται για δεύτερη φορά\nΈρχονται αυτή την εβδομάδα τα Windows 8.1 RTM για τους OEMs\nΠόσο θα κοστίζουν τα OEMs των Windows 10; was last modified: Μάιος 31, 2015, 5:45 πμ by giorgos\nΚατηγορία: newsΕτικέτα: 2015, builds, oems, online, windows\nPrevious Post: « Νέες οδηγίες για το Bug του iPhone που προκαλεί crash\nNext Post: Γνωρίστε την προγραμματίστρια Margaret Hamilton που έσωσε το Apollo 11 »


Phillip Island MotoGP FP1-FP2: Δυναμίτης Marquez - motornews.gr\nPhillip Island MotoGP FP1-FP2: Δυναμίτης Marquez\nΟ Marc Marquez ξεκίνησε ιδανικά το τριήμερο στην Αυστραλία κυριαρχώντας την Παρασκευή\nΟ Marc Marquez ήταν εκείνος που έκλεψε την παράσταση την Παρασκευή καθώς επικράτησε των αντιπάλων του στους συνολικούς χρόνους των δύο ελεύθερων δοκιμών. Ο Ισπανός της Honda το πρωί μπορεί να έμεινε πίσω από τον Jorge Lorenzo, ωστόσο το μεσημέρι αντεπιτέθηκε και με το 1:29.383 πάτησε κορυφή. Στη δεύτερη θέση με επίσης δυνατό ξεκίνημα, βρέθηκε ο Jorge Lorenzo με τη Yamaha ο οποίος έκανε πολύ καλούς και σταθερούς χρόνους και δείχνει από τώρα ανταγωνιστικός στην Αυστραλία.\nΣτην 3η θέση της ημέρας βρέθηκε ο Maverick Vinales με την εργοστασιακή Suzuki. Ο Ισπανός σημείωσε εξαιρετικό χρόνο στο FP2 και έδειξε πως μπορεί να παλέψει για κάτι καλό την Κυριακή. Στην εξάδα βρέθηκαν επίσης ο Iannone με την Ducati, ο Crutchlow με Honda και ο Pedrosa επίσης με Honda, ακολουθούμενοι από τους Petrucci, Smith, Rossi και Aleix Espargaro που έκλεισαν τη δεκάδα. Δυνατός και ο Jack Miller ο οποίος ήταν 11ος έχοντας τον Hayden πίσω του, ενώ οι Dovizioso και Pol Espargaro έμειναν εκτός δεκάδας.


Τα 3 ζώδια που εκτός από σύντροφοι μπορούν να γίνουν και οι καλύτεροι φίλοι σου - Savoir Ville\nby Fani Stefanaki/ Φεβρουάριος 21, 2020\nΤα παρακάτω ζώδια παίρνουν πολύ σοβαρά τις σχέσεις τους και τις στηρίζουν με πάρα πολύ αγάπη. Καταλήγουν, εκτός από σύντροφοι, να γίνονται και οι καλύτεροι φίλοι του ανθρώπου τους.\nΔιάβασε ποια είναι αυτά τα τρία ζώδια:\nΑν θέλεις έναν εραστή, που να μπορεί να είναι και ο καλύτερος φίλος σου, απλά βρες έναν Ταύρο. Είναι ζεστός, καλός, γενναιόδωρος και αξιόπιστος σαν σύντροφος. Μπορείς να βασιστείς πάνω του κάθε φορά, και για τα εύκολα και για τα δύσκολα. Ο στόχος αυτού του ζωδίου είναι να στηρίζει σε όλα τα επίπεδα το άτομο με το οποίο είναι ερωτευμένο, θέλοντας να χτίσει μια τέλεια, κοινή ζωή μαζί του.\nΟ Λέων είναι ο ορισμός του "live, laugh, love". Αντιμετωπίζει την αγάπη και τις σχέσεις με έναν ligh τρόπο, και επιλέγει συντρόφους με τους οποίους να μπορεί να περάσει πραγματικά καλά. Ψάχνει κάποιον που να εκτιμά αληθινά, χωρίς εκπτώσεις και που να τον λατρεύει για αυτό που είναι. Ως ανταπόδοση, ο Λέων θα του προσφέρει την απόλυτη αφοσίωση. Τα Λιοντάρια είναι πιστά και αγαπάνε δυνατά, γίνονται εξαιρετικοί σύντροφοι και δίνουν άπλετα την τρυφερότητά τους. Επίσης, φέρνουν φως και χαρά στις ζωές όσων τους συναναστρέφονται.\nΔεν υπάρχει κάτι που δεν θα έκανε ένας Παρθένος για τα άτομα που τον ενδιαφέρουν, εκτός από το να ελέγξει την τάση του να κριτικάρει. Αλλά κι αυτό με αγάπη το κάνει. Ο Παρθένος γίνεται ο καλύτερος φίλος του συντρόφου του, γιατί παίρνει τις σχέσεις του πολύ σοβαρά. Νιώθει πως πρέπει να κάνει ό,τι περνά από το χέρι του για στηρίξει αυτόν που αγαπάει, και στις καλές και στις κακές στιγμές. Θα είναι εκεί για τις μεγαλύτερες νίκες του και για τις χειρότερες ήττες του. Όπως θα όφειλε να κάνει ένας καλός φίλος.\nΔες ακόμα: Τα 4 ζώδια για τα οποία τα ταξίδια είναι τρόπος ζωής\nΗ σειρά Gentefied του Netflix θα μιλήσει για τους Λατινοαμερικάνους...


Επιστολή Αντ. Μπούζα στην Ένωση Ξενοδόχων Μεσσηνίας – messinia24\nΒρίσκεστε εδώΑρχική»Οικονομία»Τουρισμός»Επιστολή Αντ. Μπούζα στην Ένωση Ξενοδόχων Μεσσηνίας\nΕπιστολή Αντ. Μπούζα στην Ένωση Ξενοδόχων Μεσσηνίας\nΣΥΓΓΡΑΦΕΑΣ messinia24 ΣΤΙΣ\t 23/01/2021 Τουρισμός\nΑπό την Περιφερειακή σύμβουλο Αντωνία Μπούζα απεστάλη η εξής επιστολή προς την Ένωση Ξενοδόχων και Τουριστικών Καταλυμάτων Τριφυλίας.\nΘα ήθελα να συγχαρώ τόσο εσάς, όσο και το συμβούλιό σας για την ανάληψη των καθηκόντων σας και να σας ευχηθώ καλή θητεία, ελπίζοντας να συμβάλλετε με τις ιδέες και το δυναμισμό σας στην ενίσχυση της ανταγωνιστικότητας του τουριστικού προϊόντος της Τριφυλίας, η οποία από τις υστερήσεις και την απραξία της νέας Περιφερειακής Αρχής, αντιμετωπίζει προβλήματα και δυστυχώς περιθωριοποιείται.\nΤο έργο ήταν προϋπολογισμού 500.000 ευρώ και περιελάμβανε χωματουργικά – τεχνικά έργα – οδοστρωσία-ασφαλτικά – σήμανση και ασφάλεια και ολοκληρώθηκε την 31-12-2019.\nΔυστυχώς μετά τη λήξη της θητείας μας, ουδείς ασχολήθηκε 1, 5 χρόνο τώρα με τη Νέδα, παρά το ενδιαφέρον και τις οχλήσεις των τοπικών παραγόντων τους οποίους αγνοούν και έτσι εγκαταλείφθηκε εντελώς η περιοχή από τη νέα Περιφερειακή Αρχή.\nΕλπίζω να κατανοηθεί η σπουδαία συμβολή και δυναμική της περιοχής αυτής στην ενίσχυση του εναλλακτικού τουρισμού και να περάσουμε από τη λογική των infokiosk, των WC κλπ, σε πιο στοχευμένες δράσεις της πραγματικής ενίσχυσης του τουριστικού μας προϊόντος.\nΠεριφερειακή Σύμβουλος Πελοποννήσου»\nΔΗΜΟΣ ΤΡΙΦΥΛΙΑΣ ΜΠΟΥΖΑ ΑΝΤ. ΞΕΝΟΔΟΧΕΙΑ Π.Ε. ΜΕΣΣΗΝΙΑΣ ΠΕΡΙΦΕΡΕΙΑ ΠΕΛΟΠΟΝΝΗΣΟΥ ΤΡΙΦΥΛΙΑ


Η σκούπα - ΡΟΜΠΟΤ, που τα κάνει όλα μόνη της! - MediaTrends\nΗ σκούπα – ΡΟΜΠΟΤ, που τα κάνει όλα μόνη της!\nΕίναι μια συσκευή που μοιάζει να έχει έρθει από το μέλλον, αλλά είναι πραγματική 100% και μπορείς να την αποκτήσεις και εσύ. Πρόκειται για μία ηλεκτρική σκούπα, η οποία κάνει τη δουλειά της χωρίς να χρειάζεται να είσαι από πάνω της, όση ώρα σου καθαρίζει το σπίτι.\nΗ ηλεκτρική σκούπα-ρομπότ είναι μια μικρών διαστάσεων αυτόματη ηλεκτρική συσκευή, η οποία μπορεί να κινείται μόνη της από δωμάτιο σε δωμάτιο και να καθαρίζει το πάτωμα του σπιτιού σου. Μαγεία; Η σκούπα αυτή κινείται με τη βοήθεια αισθητήρων με υπέρυθρες ακτίνες ή υπερήχους, οι οποίοι την βοηθούν να προχωράει μέσα στο σπίτι. Διαθέτει μπαταρία και έτσι δεν εξαρτάται από κάποιο καλώδιο με πρίζα. Το βασικό της έργο είναι ο καθαρισμός του πατώματος από τη σκόνη (μέσω αναρρόφησης) και το καθάρισμά του (με τις ενσωματωμένες βούρτσες της) αλλά ορισμένες συσκευές διαθέτουν και σύστημα, το οποίο τους επιτρέπει ακόμη και να σφουγγαρίσουν.\nΑν και δεν είναι ακόμη ιδιαίτερα διαδεδομένες στην Ευρώπη, σε προηγμένες χώρες της Άπω Ανατολής, όπως η Ιαπωνία, η Νότια Κορέα κτλ., αποτελούν εδώ και καιρό, βασικό εργαλείο του οικιακού εξοπλισμού των νοικοκυριών.\nΠατώντας τα κουμπιά που έχουν πάνω οι σκούπες, μπορείς να δώσεις την εντολή να καθαρίσει το δωμάτιο, έπειτα να επιστρέψει στη βάση φόρτισής της ή ακόμη να την ακινητοποιήσεις σε ένα συγκεκριμένο σημείο, για να γίνει κάποιο πιο έντονο καθάρισμα με τις βούρτσες της. Επιπλέον, σε πολλές από τις συσκευές της αγοράς, υπάρχει δυνατότητα να οριστεί και ο χρόνος που θα ξεκινήσουν να λειτουργούν, καθώς διαθέτουν χρονοδιακόπτη. Ένα πολύ χρήσιμο αξεσουάρ είναι και το τηλεχειριστήριο που διαθέτουν αρκετές από αυτές και το οποίο χρησιμεύει στην ενεργοποίηση και στον προγραμματισμό της ηλεκτρικής σκούπας-ρομπότ χωρίς να χρειάζεται να πάει κανείς στη βάση φόρτισης.\nΣκέφτεσαι τίποτα καλύτερο από το να κάθεσαι στον καναπέ σου και η…σκούπα σου, να καθαρίζει το σπίτι μόνη της;\nΡομποτική σκούπα και για σφουγγάρισμα\nΜια σκούπα που θα μπορούσε να κάνει και σφουγγάρισμα, θα μπορούσε να σε γλυτώσει από επιπλέον χρόνο και κόπο έτσι δεν είναι; Έτσι οι εταιρείες που δραστηριοποιούνται στην κατασκευή τέτοιων συσκευών, κυκλοφορούν και μοντέλα που διαθέτουν και δεξαμενή νερού στον εξοπλισμό τους. Πατώντας το ανάλογο κουμπί, η σκούπα ψεκάζει με κυκλικές κινήσεις το υγρό καθαρισμού στο δάπεδο, και στη συνέχεια το βουρτσίζει, απορροφώντας αμέσως το βρώμικο νερό, το οποίο φιλτράρεται και συλλέγεται σε μια ξεχωριστή δεξαμενή.\nΓιατί να την αγοράσεις;\n[+] Κάνε την σύζυγο σου να χαμογελάσει!\nΚατ’αρχήν γιατί ως οικογενειάρχης, έχεις δυο – τρία πιτσιρίκια που τρέχουν μέσα στο σπίτι όλη την ημέρα και γίνεται πραγματικά ένας χαμός από σκόνη, φαγητά που πέφτουν στο πάτωμα κτλ. Το παίρνεις δώρο στη γυναίκα σου και πραγματικά σε ευγνωμονεί!\n[+] Εργάζεστε και οι 2 και δεν υπάρχει αρκετός χρόνος για το σπίτι; Κανένα, πλέον πρόβλημα!\nΤο παραπάνω είναι ένα από τα μεγάλα προβλήματα που έχουν τα σύγχρονα ζευγάρια την σημερινή εποχή. Με το να επενδύσετε στην νέα αυτή τεχνολογία, θα κερδίσετε πολύ χρόνο και προσπάθεια, αφού γυρνώντας σπίτι, το “ρομποτάκι” σας θα έχει καθαρίσει τα πάντα για εσάς.\nΜια ηλεκτρική σκούπα ρομπότ μπορείς να την προγραμματίσεις, ώστε να αρχίσει να σκουπίζει κάποια συγκεκριμένη ώρα, ακόμη κι αν εσύ δεν βρίσκεσαι στο σπίτι.\n[+] Ιδανικό για άτομα με κινητικά προβλήματα ή αναπηρία\nΆτομα με αναπηρία ή διάφορα κινητικά προβλήματα, μπορούν να επενδύσουν στις ρομποτικές σκούπες και να γλιτώσουν το κόστος του να προσλάβουν κάποιον να τους καθαρίζει το σπίτι. Μπορούν να προγραμματίσουν την σκούπα να καθαρίζει όποτε αυτοί θέλουν, έχοντας ελάχιστο κόστος συντήρησης\nΚόστος ανάλογο των υπηρεσιών που προσφέρει\nΜπορεί μια απλή, ηλεκτρική σκούπα να μπορείς να την αποκτήσεις ακόμη και από 50 € , αλλά σίγουρα δεν μπορεί να αυτονομηθεί και να σκουπίσει το σπίτι σου, χωρίς να κουνήσεις το δαχτυλάκι σου. Γι αυτό η τιμή των μοντέλων της σκούπας – ρομπότ που κυκλοφορούν στην αγορά κυμαίνονται στο κόστος των ακριβότερων «συμβατικών» ηλεκτρικών σκουπών.\nαισθητήρες υπέρυθρων ακτίνωνΗλεκτρική σκούπα ρομπότκαθάρισμα πατώματοςμικροσυσκευέςσκούπα


Ζώδια: O Ιούνιος μάς αποχαιρετά δυναμικά!\nHome Ζώδια Ζώδια: O Ιούνιος μάς αποχαιρετά δυναμικά!\nO πρώτος μήνας του καλοκαιριού μας αποχαιρετά δυναμικά με τη Σύνοδο που πραγματοποιείται στον Αιγόκερω ανάμεσα στους ανάδρομους Δία και Πλούτωνα. Πρόκειται για μια όψη που όπως σας έχω ξαναπεί δε συμβαίνει συχνά, αφού λόγω της διαφοράς στις ταχύτητες τους καταλήγουν να συναντιούνται κάθε περίπου 13 χρόνια. Σε μία χρονιά που τα έχει όλα δε θα μπορούσε να της λείπει ο φερετζές… γι’ αυτό και οι δυο τους θα συναντηθούν φέτος 3 φορές. Η πρώτη ήταν στις 5 Απριλίου (ναι, στην καραντίνα!), η δεύτερη σήμερα και η τελευταία το Νοέμβριο. Η σύνοδος αυτή μιλάει για αλλαγές στις κοινωνικές δομές, για την ανάγκη να αλλάξουμε αυτό που θεωρούσαμε “καλό” ως τώρα με κάτι που κάτι καινούργιο που θα είναι πιο ουσιαστικό και θα ανταποκρίνεται περισσότερο στις ανάγκες της ζωής των ανθρώπων του σήμερα. Ο Δίας βάζει τη γνώση και την ανάγκη μας για εξέλιξη, ο Πλούτωνας τη δύναμη και το πείσμα να τα καταφέρουμε, αλλά και να αντέξουμε!\nΌταν κάτι συμβαίνει στο ψηλότερο σημείο του χάρτη μας, όπως για σένα σήμερα αυτή η σύνοδος του Δία με τον Πλούτωνα, αγγίζει ζητήματα που έχουν να κάνουν με την κοινωνική μας ταυτότητα και τη μάσκα που επιλέγουμε να βάζουμε στον εαυτό μας, επειδή έτσι θεωρούμε ότι δεν χανόμαστε στο πλήθος, ότι γινόμαστε ορατοί και αποκτούμε αξία. Ειλικρινά τώρα, αν είχες την επιλογή να πάρεις αποφάσεις για τη ζωή σου χωρίς να σκέφτεσαι τι άποψη θα είχαν οι άλλοι για σένα, δε θα άλλαζες κάποια πράγματα;\nΜπορεί να μην το κάνεις μόνος σου κι απλά η ζωή να στα φέρνει έτσι, ίσως και μέσα από τις επιλογές κάποιων άλλων ανθρώπων που υπάρχουν στη ζωή σου. Όμως σε κάθε περίπτωση το μέλλον προδιαγράφεται διαφορετικό σε σχέση με το πως μπορεί να τα υπολόγιζες. Για παράδειγμα κάποιος από σας μπορεί αυτή την περίοδο να γίνεται γονιός, επειδή το επέλεξε, ή να γίνεται γιαγιά (ή παππούς), επειδή κάποιοι άλλοι αποφάσισαν να φέρουν στον κόσμο ένα παιδί. Σε κάθε περίπτωση αυτή η περίοδος έχει δυνατές εμπειρίες και έντονες συγκινήσεις.\nΗ σύνοδος του Δία με τον Πλούτωνα σαφώς και μπορεί να επιφέρει ένα σημαντικό γεγονός στον οικονομικό τομέα για σένα κι αν όχι με άμεσο τρόπο, όπως π.χ. μια αύξηση ή να κερδίσεις χρήματα μέσω τυχερών παιχνιδιών, σίγουρα γίνεται με έμμεσο τρόπο, όπως το να ωφεληθείς μέσω μιας νομοθετικής ρύθμισης ή να δεις κάποιο μέλος της οικογένειας σου να πιάνει δουλειά. Όμως τα οικονομικά είναι η μία όψη του νομίσματος. Υπάρχει και η άλλη που μιλάει για γεγονότα που σε φέρνουν αντιμέτωπο με πράγματα που είχες κρύψει καλά και τώρα νιώθεις έτοιμος να τα αντιμετωπίσεις και να κλείσεις λογαριασμούς.\nΑπέναντι σου συναντιούνται για δεύτερη φορά φέτος Δίας και Πλούτωνας σε μια όψη που έχει τη δύναμη να επιφέρει σημαντικές αλλαγές στον τομέα των σημαντικών σχέσεων της ζωής σου και των συναργασιών. Ναι, είναι η στιγμή που κάποιος άνθρωπος μπαίνει ή ξαναμπαίνει στη ζωή σου και αποτελεί για σένα ένα κίνητρο και μια πρόκληση να αλλάξεις. Δεν έχει κανένα νόημα να αλλάξεις για να αρέσεις. Αν όμως πιστεύεις ότι κάνεις λάθη που δε σε αφήνουν να εστιάσεις στην ουσία των πραγμάτων έχεις κάθε δικαίωμα, ίσως και υποχρέωση, να κάνεις ο,τι καλύτερο μπορείς.\nΗ σύνοδος του Δία με τον Πλούτωνα στον Αιγόκερω σε προκαλεί να ξανασκεφτείς κάποια θέματα που αφορούν κυρίως στις επαγγελματικές σου επιλογές και να πάρεις αποφάσεις που απαιτούν από σένα να σπάσεις αυγά, αλλά με στόχο να καταφέρεις να φας επιτέλους μια ομελέτα. Ναι, μπορεί να χρειαστεί να ρισκάρεις, να αφήσεις πίσω σου καταστάσεις που έμοιαζαν ασφαλείς, όμως στην πραγματικότητα μπορεί να σε περιόριζαν. Τέλος, έχεις μια πρώτης τάξεως ευκαιρία να απεξαρτηθείς από μια κακή συνήθεια. Θα την εκμεταλλευτείς;\nΔίας και Πλούτωνας συναντιούνται στον Αιγόκερω σε μια όψη δυναμίτη, όχι μόνο για την ερωτική σου ζωή, αλλά και για οτιδήποτε άλλο στη ζωή σου απαιτεί από σένα να δοθείς…ψυχή τε και σώματι. Ναι, είναι μια φάση που επιτρέπονται οι υπερβολές, μέχρι του σημείου όμως που δε γίνονται εμμονές. Ξέχνα το τι μπορεί να πιστεύουν οι άλλοι ότι είναι καλό για σένα και απλώς άκου τι σου λέει η καρδιά σου. Κάτι καινούργιο έρχεται στη ζωή σου και θα δώσει νέο νόημα σε αυτήν. Αξίζει τον κόπο να το αφήσεις να περάσει έτσι;\nΗ σύνοδος του Δία με τον Πλούτωνα έρχεται να ταράξει την οικογενειακή γαλήνη ή τις ισορροπίες μέσα στο σπίτι γενικότερα. Μπορεί μεγαλώνοντας να έμαθες ότι δε χωράνε στεναχώριες και ότι οποιαδήποτε αλήθεια μπορεί να πληγώσει τους δικούς μας ανθρώπους πρέπει να πνίγεται. Δεν είναι έτσι όμως και πολύ πιθανά θα το καταλάβεις άμεσα. Αν υπάρχουν μυστικά, απωθημένα ή καταπιεσμένα συναισθήματα έχει έρθει η στιγμή να αποκαλυφθούν και θα δεις ότι είναι για καλό.\nΜε τον κυβερνήτη σου, τον Πλούτωνα, να συναντάει το Δία στον Αιγόκερω θα δεις το τοπίο να ξεκαθαρίζει και να μπαίνουν στο κάδρο νέοι άνθρωποι ή νέοι παράγοντες που επηρεάζουν τα θέματα που σε αφορούν. Πρόκειται λοιπόν για μια θετική φάση, όπου θα διαχωρίσεις την ήρα απ’ το στάρι, όχι μόνο όσον αφορά συνεργάτες, φίλους κλπ, αλλά και σε πνευματικό επίπεδο όπου αφήνεις πίσω παλιές νοοτροπίες και πρακτικές που δεν έχουν να σου προσφέρουν κάτι. Τα δεδομένα αλλάζουν, η ζωή αλλάζει και οφείλεις να προσαρμοστείς για να τα βγάλεις πέρα.\nΗ σύνοδος του Δία με τον Πλούτωνα στον 2ο ηλιακό σου οίκο σε προκαλεί να αναθεωρήσεις κάποιες αξίες σου ή κάποια πράγματα που μπορεί ως τώρα να θεωρούσες σταθερά στη ζωή σου. Ανάμεσα τους και κάποιες σχέσεις, που πλέον όντας πιο ώριμος μπορείς να τις αξιολογήσεις διαφορετικά και να τους δώσεις τη θέση εκείνη στη ζωή σου που ανταποκρίνεται πιο κοντά σε αυτό που θέλεις και έχεις ανάγκη. Από την άλλη, δεν αποκλείεται να προκύψουν και κάποια οικονομικά οφέλη από αυτή την όψη, που μάλιστα με το συνδυασμό αυτών των δύο πλανητών να είναι πολύ αξιόλογα.\nΗ δεύτερη για φέτος σύνοδος του Δία με τον Πλούτωνα στο ζώδιο σου φέρνει σημαντικές εξελίξεις σε ζητήματα που σε αφορούν προσωπικά. Ίσως αποφασίσεις να κάνεις μια αλλαγή στην εμφάνιση σου, να κάνεις την επανάσταση σου και να δείξεις σε κάποιους μια άλλη πλευρά σου την οποία μπορεί να αγνοούσαν ή δεν αποκλείεται ακόμα και το να δεις την προσωπική σου ζωή να αλλάζει από μόνη της, χωρίς να χρειαστεί να κουνήσεις ούτε το μικρό σου δαχτυλάκι. Όσα χρειάζεσαι κι όσα δεν ήξερες ότι χρειάζεσαι είναι πιθανό να συμβούν…\nΠολύ παρασκήνιο Υδροχόε μου, μόνο που σε αυτή την περίπτωση ίσως δεν είσαι και τόσο ανυπεράσπιστος ή ίσως όλες αυτές οι ζυμώσεις που γίνονται πίσω από την πλάτη σου να γίνεται από ανθρώπους που πιστεύουν ότι δεν εκμεταλλεύεσαι στο έπακρο όλο το δυναμικό και τα ταλέντα σου. Από την άλλη όμως, δεν αποκλείεται να συμβούν και γεγονότα που θα σε ζορίσουν, κυρίως σε ψυχολογικό επίπεδο. Όμως κάνε λίγο κουράγιο και θα βγεις πολύ πιο δυνατός.\nΜε το Δία και τον Πλούτωνα να συναντιούνται στον Αιγόκερω είναι μια πολύ καλή στιγμή για να ξανασκεφτείς το παρακάτω της ζωή σου και να βάλεις νέους στόχους, έχοντας μάλιστα σαν γνώμονα την εμπειρία σου από προηγούμενες προσπάθειες που μπορεί είτε να μην κατάφερες να τις φέρεις εις πέρας με επιτυχία, είτε ακόμα κι αν τα κατάφερες να μην ήταν αυτό που φανταζόσουν. Στον ερωτικό τομέα μπορεί να υπάρξουν ξεκαθαρίσματα που δε σε βολεύουν, όμως δημιουργούν καλύτερες βάσεις για το αύριο.


Olympiacos University | boxtobox\nΑρχική Νέα Olympiacos University\nΟι υποψήφιοι της Ακαδημίας του Ολυμπιακού για… μεταπτυχιακό στην πρώτη ομάδα\nΠαίκτες με εμπειρία αλλά και παίκτες με πολύ μέλλον μπροστά τους, που τώρα κάνουν τα πρώτα τους βήματα. Αυτό είναι το ιδανικό μίγμα για μια ομάδα όπως ο Ολυμπιακός που θέλει να πρωταγωνιστεί στο σήμερα και να προετοιμάζει το αύριο. Κάπως έτσι οι ερυθρόλευκοι προσέχουν την ακαδημία τους.\nΚαι κατά πως φαίνεται, υπάρχουν ταλέντα που ετοιμάζονται να πάνε στο επόμενο στάδιο. Να πάρουν… υποτροφία για την πρώτη ομάδα. Βεβαίως, πριν από το τελικό βήμα θα δοκιμαστούν. Θα δώσουν… εξετάσεις στον Πέντρο Μαρτίνς και όσοι τις περάσουν θα γίνουν μέλη της πρώτης ομάδας.\nΠοιοι, αυτή τη στιγμή, θεωρούνται οι πιο πιθανοί (αν όχι βέβαιοι) να κάνουν προετοιμασία με την πρώτη ομάδα (όποτε και όπου αυτή γίνει); Πρώτος ο Χρήστος Λιάτσος, ένα παιδί που τον Σεπτέμβρη κλείνει τα 17 του χρόνια και έχει κερδίσει άπαντες στο Ρέντη ως μέλος, ήδη, της Κ19. Αγωνίζεται στον άξονα, ως δημιουργικός χαφ και ο Μαρτίνς βλέπει παίκτη με τεράστια προοπτική.\nΔεύτερος ο Απόστολος – Ηλίας Μαρτίνης που ήταν και πέρυσι στην προετοιμασία. Γεννημένος τον Ιανουάριο του 2001 ο αριστερός μπακ-χαφ θεωρείται πολύ καλό και εξελίξιμο πακέτο. Τρίτος ο Νίκος Γκοτζαμανίδης. Πρόκειται για βασικό στέλεχος της Κ19 που αγωνίζεται ως κεντρικός αμυντικός. Βρίσκεται στον Ολυμπιακό από τα 14 χρόνια του και είναι καιρός να αποδείξει αν μπορεί να πάει στο επόμενο επίπεδο.\nΥποψήφιοι γι’ αυτό το καλοκαιρινό τεστ είναι και οι Βασίλης Σουρλής και Κρίστιαν Μπέλιτς. Οι τελικές αποφάσεις, προφανώς, θα παρθούν από τον Μαρτίνς που βλέπει διαρκώς την ακαδημία και ενημερώνεται.\n***Προφανώς είναι βέβαιο ότι υπάρχουν κι άλλοι 2-3 υποψήφιοι.


ksypnarellhna: Φορτούνης: «Κομβική η στάση του Μαρινάκη, συμφωνήσαμε σε δέκα λεπτά»\nΦορτούνης: «Κομβική η στάση του Μαρινάκη, συμφωνήσαμε σε δέκα λεπτά»\nΟ Κώστας Φορτούνης μίλησε κατά την αναχώρηση του Ολυμπιακού για το Γκντανσκ της Πολωνίας σχετικά με την ανανέωση της συνεργασίας του με τον Ολυμπιακό, τονίζοντας ότι μεγάλο ρόλο έπαιξε η στάση του Βαγγέλη Μαρινάκη.\nΓια την ανανέωση του συμβολαίου του: «Είμαι πολύ χαρούμενος που έγινε αυτό που ήθελα. Δεν είναι μόνο τα συμβόλαια άλλα η επιθυμία που είχα από την αρχή για να μείνω και να συνεχίσω στον Ολυμπιακό».\nΓια τους ανθρώπους που συνέβαλλαν στην παραμονή του: «Με όλους έχω πάρα πολύ καλή σχέση άλλα αυτό που έπαιξε πολύ μεγάλο ρόλο ήταν η στάση του Μαρινάκη και το ραντεβού που είχαμε πριν λίγες μέρες. Μέσα σε δέκα λεπτά συμφωνήσαμε, έχουμε εξαιρετικές σχέσεις».\nΓια την προετοιμασία: «Πλέον όλοι θέλουμε να δουλέψουμε σκληρά και να φέρουμε την ομάδα στην κορυφή, να πάρουμε τίτλους και να επιστρέψουμε στους ομίλους του Champions League».


Έρευνα διαΝΕΟσις: Τι λένε οι Έλληνες μετά από 20 μήνες πανδημίας για τον εμβολιασμό των παιδιών και την τρίτη δόση - Πρώτη Καθημερινή Εφημερίδα\nΈρευνα διαΝΕΟσις: Τι λένε οι Έλληνες μετά από 20 μήνες πανδημίας για τον εμβολιασμό των παιδιών και την τρίτη δόση\n7 Νοεμβρίου, 2021 10:43\nΤο ποσοστό των εμβολιασμένων αυξάνεται ανάλογα με την ηλικία και με το μορφωτικό επίπεδο – Τα χαρακτηριστικά των ανεμβολίαστων – Περισσότεροι από τους μισούς ανεμβολίαστους δηλώνουν ότι δεν θα εμβολιαστούν – Κατά πόσο έχει επιτευχθεί η επιστροφή στην καθημερινότητα\nΠρόθυμοι να κάνουν το εμβόλιο είναι όλο και περισσότεροι πολίτες, όπως προκύπτει από τα ευρήματα νέας έρευνα της διαΝΕΟσις, σε συνεργασία με την εταιρεία δημοσκοπήσεων Metron Analysis, που καταγράφει τις στάσεις και τις απόψεις των Ελλήνων, στο διάστημα 5-14 Οκτωβρίου 2021, για τους εμβολιασμούς και τις συνέπειες της πανδημίας στις ζωές τους.\nΣύμφωνα με τον διευθυντή περιεχομένου της διαΝΕΟσις, Θοδωρή Γεωργακόπουλο, ποσοστό 77% του δείγματος της έρευνας (που περιλαμβάνει μόνο πολίτες ηλικίας άνω των 17 που μιλούν ελληνικά) δηλώνουν ότι έχουν κάνει έστω και μία δόση του εμβολίου (από 39% τον Μάιο του 2021) ενώ το 75% είναι πλήρως εμβολιασμένοι. Ποσοστό 81% των εμβολιασμένων δηλώνουν ότι θα κάνουν και την επαναληπτική (ή “αναμνηστική” όπως αναφέρεται συχνά) δόση του εμβολίου όταν τους δοθεί η δυνατότητα.\nΕίναι ενδιαφέρον ότι το ποσοστό των πρόθυμων να κάνουν την επαναληπτική δόση είναι πολύ υψηλό σε όλες τις ηλικιακές κατηγορίες -συμπεριλαμβανομένων των 17-24 (77%). Σημειώνεται ότι την περίοδο που έτρεξε η έρευνα, ποσοστό 9% των Ελλήνων δήλωναν πως έχουν νοσήσει με Covid (από 6% το Μάιο του 2021).\nΑξιοσημείωτη είναι επίσης η στάση των Ελλήνων ως προς τον εμβολιασμό των παιδιών. Τον Μάιο του 2021, λίγο πριν ο ΕΜΑ εγκρίνει τη χρήση του εμβολίου για τα παιδιά ηλικίας 12 ετών και άνω στην Ευρώπη, ποσοστό 58,1% των Ελλήνων γονέων δήλωναν πως δεν θα εμβολίαζαν τα παιδιά τους. Σήμερα, όμως, 6 στους 10 γονείς παιδιών ηλικίας άνω των 12 ετών δηλώνουν ότι τα παιδιά τους είτε έχουν ήδη εμβολιαστεί (38%) είτε ότι πρόκειται να εμβολιαστούν (20%). Την ίδια στιγμή, από τους γονείς παιδιών ηλικίας κάτω των 12, μόνο 1 στους 3 δηλώνουν ότι τα παιδιά τους θα εμβολιαστούν όταν εγκριθεί το εμβόλιο και γι’ αυτά. Επίσης, 1 στους 5 δηλώνουν ότι δεν έχουν αποφασίσει ακόμη και σχεδόν οι μισοί (46%) ότι τα παιδιά τους δεν θα εμβολιαστούν. Σημειώνεται ότι το εμβόλιο για παιδιά ηλικίας 5-11 έχει εγκριθεί στις ΗΠΑ, ενώ η σχετική απόφαση του ΕΜΑ για τις χώρες της ΕΕ αναμένεται τις επόμενες εβδομάδες.\nΑπό την έρευνα προκύπτει ότι το ποσοστό των εμβολιασμένων αυξάνεται ανάλογα με την ηλικία και με το μορφωτικό επίπεδο, ενώ χαμηλότερα του 65% ποσοστά εμβολιασμού εμφανίζουν μόνο οι αγρότες, οι άνεργοι, όσοι δηλώνουν επάγγελμα “οικιακά” και όσοι ζουν σε περιοχές με λιγότερους από 2.000 κατοίκους.\nΑπό αυτούς που έχουν εμβολιαστεί, το 58% δηλώνουν ότι το αποφάσισαν μόνοι ή μόνες, ενώ 1 στους 4 δηλώνουν πως παρακινήθηκαν από το γιατρό τους. Εξάλλου, 1 στους 4 εμβολιασμένους δηλώνουν πως στην αρχή είχαν αποφασίσει να μην εμβολιαστούν, αλλά στη συνέχεια άλλαξαν γνώμη.\nΑντίστοιχα στους ανεμβολίαστους (που είναι το 23% του συνόλου), ίδιο ποσοστό (58%) δηλώνουν πως μόνοι ή μόνες αποφάσισαν να μην εμβολιαστούν. 1 στους 5 λένε ότι επηρεάστηκαν “από όσα έχουν διαβάσει ή ακούσει” και μόνο 1 στους 10 επειδή παρακινήθηκαν να μην εμβολιαστούν από το γιατρό τους. Από αυτό το 23%, πάντως, περίπου οι μισοί δηλώνουν ότι εξαρχής είχαν αποφασίσει να μην εμβολιαστούν, ενώ οι άλλοι μισοί ότι σκόπευαν να εμβολιαστούν, και άλλαξαν γνώμη. Περισσότεροι από τους μισούς ανεμβολίαστους δηλώνουν σήμερα ότι δεν θα εμβολιαστούν (“μάλλον όχι” και “σίγουρα όχι”). Πρόκειται για το 15% του συνολικού δείγματος. Όταν, δε, ρωτήθηκαν αν θα εμβολιαστούν εφόσον ο εμβολιασμός γίνει υποχρεωτικός για όλους, το 41% των ανεμβολίαστων (ένα ποσοστό που αντιστοιχεί σε περίπου 800.000 πολίτες) δήλωσαν πως όχι.\nΑναφορικά με την υποχρεωτικότητα και τα δικαιώματα εμβολιασμένων/ανεμβολίαστων στην κοινωνία, η μεγάλη πλειοψηφία των πολιτών είναι υπέρ της υποχρεωτικότητας για κάποιες ομάδες του πληθυσμού. 7 στους 10 πολίτες πιστεύουν ότι ο εμβολιασμός πρέπει να είναι υποχρεωτικός για τους εκπαιδευτικούς, άλλοι 7 στους 10 πιστεύουν το ίδιο και για τους ένστολους, ενώ 3 στους 4 πιστεύουν ότι πρέπει να είναι υποχρεωτικός για τους υγειονομικούς. Ωστόσο, μόνο λίγο περισσότεροι από τους μισούς -στο συνολικό δείγμα- πιστεύουν ότι ο εμβολιασμός πρέπει να είναι υποχρεωτικός για όλους τους πολίτες. 7 στους 10 εμβολιασμένους πιστεύουν ότι οι ανεμβολίαστοι συμπολίτες τους “δεν είναι καλά πληροφορημένοι” και ότι “υπάρχουν επιτήδειοι που συνειδητά τους παραπλανούν”. 6 στους 10 υποστηρίζουν ότι “η συμπεριφορά τους είναι αντικοινωνική” και 4 στους 10 ότι “είναι επικίνδυνοι και τους αποφεύγουν”. Ταυτόχρονα, όμως, 7 στους 10 εμβολιασμένους πιστεύουν ότι το να μην εμβολιαστούν οι ανεμβολίαστοι “είναι δικαίωμά τους”. Σημειώνεται ότι οι μισοί Έλληνες πιστεύουν ότι κάθε πολίτης έχει δικαίωμα να ζητά υπηρεσίες μόνο από εμβολιασμένους -οι άλλοι μισοί διαφωνούν.\nΤην ίδια ώρα μια μορφή κανονικής καθημερινότητας εξελίσσεται πλέον, σε ορισμένες πτυχές της κοινωνικής και οικονομικής δραστηριότητας. Σύμφωνα με την έρευνα, το 83% των εργαζομένων δουλεύουν, πια, κανονικά στο χώρο εργασίας τους και μόνο το 10% εργάζονται πλέον με τηλεργασία. Σημειώνεται ότι τον Απρίλιο του 2020 μόνο 1 στους 4 Έλληνες εργαζόταν κανονικά στο χώρο εργασίας του – άλλος 1 στους 4 εργαζόταν με τηλεργασία και οι υπόλοιποι βρίσκονταν σε κάποια μορφή αναστολής εργασίας ή άδειας.\nΑπό τα επιμέρους ευρήματα προκύπτει ότι οι Έλληνες πολίτες είναι μοιρασμένοι σε δυο κατηγορίες: οι μισοί πιστεύουν ότι η χώρα μας πηγαίνει προς τη σωστή κατεύθυνση, ενώ οι υπόλοιποι πιστεύουν το αντίθετο. Ωστόσο, δεν είναι το ίδιο μοιρασμένες όλες οι υποομάδες του πληθυσμού. Ένας σημαντικός παράγοντας που διαφοροποιεί το αποτέλεσμα είναι η ηλικία: οι πολίτες ηλικίας άνω των 65 που πιστεύουν ότι πάμε προς την σωστή κατεύθυνση είναι υπερδιπλάσιοι από τους συνομηλίκους τους που πιστεύουν το αντίθετο. Στις ηλικίες 17-39, όμως, τα ποσοστά είναι ακριβώς ανάποδα. Η στάση των νεότερων είναι γενικά πιο απαισιόδοξη για σχεδόν όλα τα θέματα της πανδημίας, κάτι που επιβεβαιώνεται και από άλλες έρευνες και για άλλα θέματα, και αξίζει περαιτέρω διερεύνησης. Αξίζει επίσης να αναφέρουμε ότι οι μισοί εμβολιασμένοι πολίτες πιστεύουν ότι πάμε προς τη σωστή κατεύθυνση, ενώ 7 στους 10 ανεμβολίαστους πιστεύουν ότι πηγαίνουμε προς την λάθος.\nΚυρίαρχα συναισθήματα στους Έλληνες, σύμφωνα με την έρευνα, παραμένουν σταθερά η αβεβαιότητα (40%) και η ανασφάλεια (31%) και τελευταία η ντροπή (7%) και η αυτοπεποίθηση (5%). Γενικά, όπως έχει φανεί και από τις προηγούμενες έρευνες, η πλειοψηφία των Ελλήνων αντιμετωπίζουν το φαινόμενο ως κάτι σημαντικό -από την αρχή της κρίσης, κιόλας, με τις απαντήσεις τους δείχνουν ότι παίρνουν την απειλή στα σοβαρά. Σταθερά 3 στους 4 πιστεύουν ότι η Covid-19 αποτελεί μια “σοβαρή απειλή” για την υγεία τους, ενώ μόνο 1 στους 5 νομίζουν ότι πρόκειται για μια “συνηθισμένη απλή ασθένεια”. Ποσοστό 13,5% των εμβολιασμένων πιστεύουν ότι είναι “μια απλή ασθένεια” – αλλά το αντίστοιχο ποσοστό στους ανεμβολίαστους είναι 51,2%. Σύμφωνα με την έρευνα, ο ρεαλισμός της στάσης τους έχει προέλθει και από την διάψευση των προσδοκιών που είχαν στα πρώτα στάδια της πανδημίας, για μια γρήγορη επάνοδο στην κανονικότητα. Σημειώνεται, ότι στην αρχή της κρίσης, τον Απρίλιο του 2020, η πλειοψηφία των Ελλήνων πίστευαν ότι θα έχουμε επανέλθει σε μια “φυσιολογική καθημερινότητα” μέχρι το Σεπτέμβριο του 2020. Πλέον οι μισοί Έλληνες (47%) θεωρούν ότι θα επανέλθουμε σε μια “φυσιολογική καθημερινότητα” μετά από το 2022.\nΠοσοστό 65% των Ελλήνων θεωρούν “πολύ” ή “αρκετά πιθανό” νέες μεταλλάξεις να οδηγήσουν σε νέα επιβάρυνση της πανδημίας στο μέλλον. Προς το παρόν, περίπου 2 στους 3 Έλληνες θεωρούν “όχι και τόσο πιθανό” ή “καθόλου πιθανό” να οδηγηθούμε ξανά σε σε lockdown (ωστόσο, σχεδόν οι μισοί ανεμβολίαστοι πολίτες θεωρούν, αντίθετα, ότι θα οδηγηθούμε). Ταυτόχρονα, όμως, 2 στους 3 Έλληνες πιστεύουν ότι “τα χειρότερα έχουν περάσει”, και μόνο 1 στους 4 θεωρούν ότι «έρχονται δυσκολότερες ημέρες».\nΤα αποτελέσματα σε αυτή την ερώτηση είναι πάνω-κάτω παρόμοια ανεξαρτήτως ηλικίας και σχεδόν ίδια για εμβολιασμένους και μη.\nΣτην έρευνα προστέθηκαν και μια σειρά από ερωτήσεις για την ψυχική και τη σωματική υγεία των Ελλήνων σε αυτή την περίοδο -σε σύγκριση μάλιστα με αντίστοιχα στοιχεία από την προπανδημίας περίοδο. Μεταξύ άλλων, σήμερα 1 στους 4 Έλληνες και Ελληνίδες δηλώνουν πως τους τελευταίους 12 μήνες αντιμετώπισαν αγχώδεις διαταραχές (κρίσεις πανικού, άγχος) και 1 στους 10 ότι είχαν κατάθλιψη. 1 στους 5 ότι είχαν διαταραχές στον ύπνο τους και επίσης 1 στους 5 ότι αισθάνθηκαν μελαγχολία, κατάθλιψη ή απελπισία -ένα ποσοστό σχεδόν διπλάσιο από αυτό που εμφανίστηκε σε αντίστοιχη έρευνα της ΕΛΣΤΑΤ από το 2019. Το ποσοστό των ατόμων ηλικίας 17-24 που δηλώνουν πως αισθάνθηκαν μελαγχολία, κατάθλιψη ή απελπισία τον τελευταίο χρόνο φτάνει το 44%.\nΠροηγούμενο άρθροΓια 2.000 ευρώ σκότωσε τη νονά και ευεργέτιδά του\nΕπόμενο άρθροΜεξικό: Τουλάχιστον 19 νεκροί σε τροχαίο δυστύχημα σε αυτοκινητόδρομο (βίντεο)